Yosef Kpɔ Eƒe Ƒomea Ta | Xɔse Vavã\nEkpɔ Eƒe Ƒomea Ta, Elé Be Na Wo, Edo Vevie Nu\n1, 2. (a) Nɔnɔme kawo ŋue wòva hiã be Yosef kple eƒe ƒomea natrɔ ɖo? (b) Nya dovoɖiname kae wòle be Yosef nagblɔ na srɔ̃a?\nYOSEF gatsɔ agba bubu da ɖe tedzia dzi. Kpɔe ɖaa le susu me be Yosef ye nye ema tsa ŋku kpɔ ale si viviti do le Betlexem kɔƒea me, eye wòƒo axame na eƒe agbatsɔlã si ŋu ŋusẽ le la be wòaɖe zɔ. Anɔ eme godoo be enɔ ale si gbegbe mɔa didii la ŋu bum. Eɖo ta Egipte! Egipte nye dzronyigba, mese afi ma tɔwo ƒe gbe o, eye woƒe dekɔnuwo hã to vovo. Aleke eƒe ƒome sue sia awɔ atrɔ ɖe nɔnɔme siawo katã ŋu?\n2 Menɔ bɔbɔe na Yosef be wòagblɔ nya dovoɖiname la na srɔ̃a lɔlɔ̃a, Maria o, gake elé dzi ɖe ƒo hegblɔe nɛ. Egblɔ nɛ be mawudɔla aɖe va de gbe si tso Mawu gbɔ la asi na ye le drɔ̃e me be: Fia Herodes di be yeawu yewo viŋutsu sue la! Eya ta ele be yewoadzo enumake. (Xlẽ Mateo 2:13, 14.) Maria tsi dzi vevie. Nu ka gɔ̃e ana ame aɖe nadi be yeawu ye vi si medze agɔ aɖeke o, si mele ɖeke nyam o la? Maria kple Yosef siaa mese nya bliboa gɔme o. Gake woɖo ŋu ɖe Yehowa ŋu, eya ta wonɔ klalo be yewoadzo.\n3. Ƒo nu tso Yosef kple eƒe ƒomea ƒe sisi le Betlexem ŋu. (Kpɔ nɔnɔmetataa hã.)\n3 Esi Betlexemtɔwo katã dɔ alɔ̃ eye womenya nu si le edzi yim o la, Yosef kple Maria kɔ wo vi Yesu hewɔ dzadzadza do go le kɔƒea me zã ma me. Esime woɖo ta anyiehe gome eye agu nɔ dzedzem la, Yosef anya bu ale si ŋgɔgbea ava nɔ na woe ŋu. Aleke atikpala tsɛ sia awɔ akpɔ eƒe ƒomea ta tso afɔku gã sia me? Ðe wòate ŋu akpɔ eƒe ƒomea ƒe nuhiahiãwo gbɔ ɣesiaɣia? Ðe wòado vevie nu awɔ dɔ sesẽ sia si Yehowa Mawu de asi nɛ be wòalé be na vi tɔxɛ sia ahakpɔ edzi la? Kuxi gãwo dze ŋgɔ Yosef. Esi míele ale si wòtsɔ eƒe agbanɔamedzia nuteƒewɔwɔtɔe me dzrom la, míakpɔ nu si tae wòle be vifofowo kpakple mía dometɔ ɖe sia ɖe nasrɔ̃ Yosef ƒe xɔsee.\nYosef Kpɔ Eƒe Ƒomea Ta\n4, 5. (a) Tɔtrɔ gã kawoe va Yosef ƒe agbe me? (b) Aleke mawudɔla aɖe de dzi ƒo na Yosef be wòatsɔ agbanɔamedzi kpekpe aɖe?\n4 Ɣleti aɖewo do ŋgɔ, esime Yosef nɔ Nazaret la, wodo Eli vinyɔnu, Maria, ŋugbe nɛ, eye esia he tɔtrɔ gã aɖe va eƒe agbe me. Yosef nyae be Maria nye ɖetugbui maɖifɔ si wɔa nuteƒe. Gake eva se be efɔ fu! Eya ta eɖoe be yeagbee le adzame ale be yeagado ŋukpee o. * Ke hã mawudɔla aɖe ƒo nu nɛ le drɔ̃e me gblɔ nɛ be fu si Maria fɔ la, Yehowa ƒe gbɔgbɔ kɔkɔe la mee wòtso. Mawudɔlaa gblɔ kpee be, vi si wòadzi la “aɖe eƒe dukɔ tso eƒe nu vɔ̃wo me.” Egade dzi ƒo na Yosef be: “Mègavɔ̃ srɔ̃wò Maria kpɔkplɔ va aƒewò me o.”—Mat. 1:18-21.\n5 Yosef, si nye ame dzɔdzɔe kple toɖola la, wɔe nenema pɛpɛpɛ. Agbanɔamedzi gã aɖe ŋutɔe nye ema wòlɔ̃ be yeatsɔ, si nye be wòanyi vi si menye etɔ o, evɔ wònye ame vevitɔ kekeake na Mawu la, ahakpɔ edzi. Emegbe le dziɖuɖu ƒe se aɖe ta la, Yosef kplɔ srɔ̃a, si ƒo fu nɔ la yi Betlexem hena ŋkɔŋɔŋlɔ. Afi mae wodzi ɖevia le.\n6-8. (a) Nudzɔdzɔ kawoe gahe tɔtrɔ va Yosef kple eƒe ƒome sue la ƒe agbe me? (b) Nu kae ɖo kpe edzi be Satana ye dɔ “ɣletivia”? (Kpɔ etenuŋɔŋlɔa hã.)\n6 Yosef mekplɔ eƒe ƒomea wotrɔ yi Nazaret o. Ke boŋ, wotsi Betlexem, si didi tso Yerusalem gbɔ kilometa ʋɛ aɖewo ko. Togbɔ be woda ahe hã la, Yosef wɔ nu si wòate ŋui tsɔ kpɔ Maria kple Yesu ta be hiã nagatu wo alo woakpe fu o. Le ɣeyiɣi kpui aɖe megbe la, wova nɔ aƒe sue aɖe me. Azɔ, esi Yesu meganye vidzĩ o, ke boŋ ɖevi sue si anya xɔ wu ƒe ɖeka la, nuwo gatrɔ kpata ake.\n7 Ŋutsu aɖewo siwo nye ɣletivimefakalawo la tso Ɣedzeƒe va do, ɖewohĩ keke Babilon kee wotso. “Ɣletivi” aɖe yomee wodze va Yosef kple Maria ƒe me, eye wonɔ ɖevi si ava nye Yudatɔwo ƒe fia la dim. Ŋutsuawo wɔ nu bubutɔe ŋutɔ.\n8 Ɣletivimefakalaawo ɖanyae alo womeɖanyae o, wode Yesu ɖevi la ƒe agbe afɔku gã aɖe me. “Ɣletivi” si wokpɔ la mekplɔ wo yi Betlexem tẽe o, ke boŋ ekplɔ wo yi Yerusalem gbã. * Le afi ma la, wogblɔ na fia vɔ̃ɖi Herodes be yewole ɖevi si ava zu Yudatɔwo ƒe fia la dim. Esia wɔe be fia la ʋã ŋu, eye wòdo dɔmedzoe.\n9-11. (a) Nu kae ɖee fia be ŋusẽ si kɔ wu Herodes kple Satana tɔ la nɔ dɔ dzi? (b) Mɔ kawo nue Yosef kple eƒe ƒomea ƒe mɔzɔzɔ yi Egipte ƒe ŋutinyaa to vovo na apokrifa nyakpakpawo tɔ le?\n9 Gake dzidzɔtɔe la, ŋusẽ bubu li si kɔ wu Herodes kple Satana siaa tɔ. Le mɔ ka nu? Esi amedzroawo va aƒe si me Yesu nɔ hekpɔ woa kple dadaa la, wona nu wo faa. Anya wɔ mo yaa na Yosef kple Maria be zi ɖeka le vo me ko la, kesinɔnu siwo nye “sika, lifi, kple kotoklobo” su yewo si! Ɣletivimefakalaawo ɖoe be yewoatrɔ ayi aɖagblɔ afi si tututu yewokpɔ ɖevi si dim yewonɔ la le na Fia Herodes hafi. Ke hã Yehowa de asi nyaa me. Ede se na ɣletivimefakalaawo le drɔ̃e me be woatrɔ ato mɔ bubu ayi aƒe.—Xlẽ Mateo 2:1-12.\n10 Esi ɣletivimefakalaawo trɔ dzo teti ko la, Yehowa ƒe dɔla xlɔ̃ nu Yosef bena: “Tso, kplɔ ɖevi sue la kple dadaa, eye nàsi ayi Egipte, eye nànɔ afi ma va se ɖe esime mana gbe wò; elabena eteƒe madidi o, Herodes le ɖevi sue la di ge be yeawu.” (Mat. 2:13) Eya ta abe ale si míegblɔe le gɔmedzedzea me ene la, Yosef ɖe afɔ enumake. Via ƒe dedienɔnɔ nɔ vevie nɛ wu nu sia nu, eya ta ekplɔ eƒe ƒomea dzoe yi Egipte. Esi ɣletivimefakalaawo tsɔ nunana xɔasi mawo vɛ na ƒomea ta la, esia akpe ɖe Yosef ŋu wòakpɔ eƒe ƒomea dzi le woƒe mɔzɔzɔa me.\nYosef medi eɖokui tɔ o, eɖe afɔ enumake tsɔ kpɔ via ta\n11 Emegbe amewo va ɖe ami ɖe ŋutinya si ku ɖe woƒe Egipte yiyi ŋu la le apokrifa nyakpakpawo kple xotutuwo me. Wogblɔ be Yesu, ɖevi la, wɔ nukunu aɖewo: ena mɔ legbee la zu mɔ kpui, exɔ ŋusẽ le adzodalawo si, eye wòna ayedetiwo bi va anyi me bene dadaa nagbe woƒe tsetsewo aɖu. * Gake nyateƒeae nye be mɔ legbee teɖeɖiameŋue wònye wozɔ yi tɔmanyaƒe nɔmanyaƒe.\nYosef tsɔ eya ŋutɔ ƒe dzidzeme sa vɔe le eƒe ƒomea ta\n12. Nu kae dzila siwo le vi hem le xexe vɔ̃ɖi sia me la ate ŋu asrɔ̃ tso Yosef gbɔ?\n12 Dzilawo ate ŋu asrɔ̃ nu geɖe tso Yosef gbɔ. Elɔ̃ faa gblẽ eƒe dɔ ɖi, eye wòtsɔ ye ŋutɔ ƒe dzidzeme sa vɔe be yeakpɔ yeƒe ƒomea ta tso afɔku me. Edze ƒãa be ebu eƒe ƒomea dzi kpɔkpɔ be enye dɔdeasi kɔkɔe tso Yehowa gbɔ. Egbea, xexe si me nu siwo ate ŋu ade ɖeviwo ƒe agbe afɔku me, agblẽ wo, alo agblẽ woƒe agbe dome gɔ̃ hã la mee dzilawo le wo viwo nyim le. Aleke gbegbe vidada kple vifofo siwo ɖea afɔ enumake tsɔ kpɔa wo viwo ta tso nu mawo me, abe ale si Yosef wɔe ene la dze na kafukafui enye esi!\nYosef Lé Be Na Eƒe Ƒomea\n13, 14. Aleke wòva dzɔe be Yosef kple Maria va nyi wo viwo le Nazaret?\n13 Edze abe ƒomea menɔ Egipte eteƒe didi o ene, elabena le ɣeyiɣi kpui aɖe megbe la, mawudɔlaa gblɔ na Yosef be Herodes ku. Eya ta Yosef kplɔ eƒe ƒomea wotrɔ yi wo denyigba dzi. Wogblɔe ɖi tso blema ke be Yehowa ayɔ via ‘tso Egipte.’ (Mat. 2:15) Afɔ si Yosef ɖe la wɔe be nyagblɔɖi sia va eme. Gake afi kae wòakplɔ eƒe ƒomea ayi azɔ?\n14 Yosef ɖɔ ŋu ɖo. Enɔ vɔvɔ̃m na Arxelao, ame si va xɔ ɖe Herodes teƒe, eye esɔ nenema hã, elabena eya hã nye amewula vɔ̃ɖi abe Herodes ke ene. Mawu na Yosef kplɔ eƒe ƒomea yi dziehe gome, afi si didi tso Yerusalem gbɔ, si wɔe be wosi le afɔku siwo le afi ma la nu hetrɔ yi aƒe le Nazaret, si le Galilea. Afi mae woa kple Maria wonyi wo viwo le.—Xlẽ Mateo 2:19-23.\n15, 16. Aleke Yosef ƒe dɔa nɔ, eye dɔwɔnu kawoe wòanya zã le dɔa wɔwɔ me?\n15 Wonɔ agbe tsɛ, gake nuwo menɔ bɔbɔe na wo o. Biblia gblɔ be Yosef nye atikpala. Nyagbe si Biblia zã la lɔ ati ŋu dɔ wɔwɔ le mɔ vovovowo nu ɖe eme, abe atitsotso, etsɔtsɔ ayi aƒe mee, esiasia be wòaƒu be woatsɔe atu xɔwo, akpa tɔdziʋuwo, alo awɔ tɔdzisasrãwo, agbatsɔkekewo, kekefɔtiwo, kɔkutiwo kpakple agbledɔwɔnu bubuwo ene. (Mat. 13:55) Dɔ sesẽe wònye. Zi geɖe la, atikpala siwo nɔ anyi le Biblia ƒe ɣeyiɣiwo me la wɔa dɔ le woƒe aƒewo ŋgɔ alo le dɔwɔƒe si wotu ɖe aƒea xa.\n16 Yosef wɔ dɔwɔnu vovovowo ŋu dɔ, eye ɖewohĩ enyi wo dometɔ aɖewo ƒe dome tso fofoa gbɔ. Anya zã dzogoedzidzenu, tsumikpe, ɣé, fiá, laxalaxa, zu, atizu, pɛ, atiŋɔnu, nutrenu vovovowo kple ɖewohĩ gatagbadzɛwo, togbɔ be woxɔ asi ɣemaɣi hã.\n17, 18. (a) Nu kae Yesu srɔ̃ tso fofoa si xɔe nyi la gbɔ? (b) Nu ka tae wòva hiã be Yosef naku kutri geɖe wu le eƒe dɔwɔɖuia me?\n17 Bu eŋu kpɔ ko be Yesu, ŋutsuvi dzaa la, le ŋku lém ɖe fofoa si xɔe nyi la ŋu esime wòle dɔ wɔm. Ake ŋku anɔ nu sia nu si wɔm Yosef le la kpɔm tututu, eye ɖikeke mele eme o be Yosef ƒe akɔta gbadza, eƒe alɔkame sesẽ, eƒe bibi ɖe dɔ me kple aɖaŋu si le ŋku dzi nɛ la wɔ dɔ ɖe edzi. Ðewohĩ le Yesu ƒe ɖevime la, fofoa Yosef fia dɔ viviviwo wɔwɔe, abe lãtsro ƒuƒu tsɔtsɔ azrɔ̃ ati ŋui ene. Ðewohĩ efia vovototo siwo le ati vovovo siwo wòzãna, abe gboti, amiti kple bubuawo ene, dome la Yesu.\nYosef na hehe via wòva zu atikpala\n18 Yesu de dzesii hã be asi sesẽ mawo siwo Yosef tsɔ lãa atiwo, dzea xɔgbatiwo hewɔa dɔ sesẽ bubuwo la kee wòtsɔna faa akɔ na ye, na ye dada kple ye nɔviwo hã. Ɛ̃, Yosef kple Maria ƒe ƒomea va dzi ɖe edzi, elabena vi ade ya teti va nɔ wo si kpe ɖe Yesu ŋu. (Mat. 13:55, 56) Ehiã be Yosef nagawɔ dɔ sesĩe wu be wòakpɔ nuɖuɖu na wo katã ahalé be na wo.\nYosef nyae be yeƒe ƒomea ƒe gbɔgbɔmenuhiahiãwo gbɔ kpɔkpɔe le vevie wu\n19. Aleke Yosef kpɔ eƒe ƒomea ƒe gbɔgbɔmenuhiahiãwo gbɔe?\n19 Ke hã Yosef nyae be yeƒe ƒomea ƒe gbɔgbɔmenuhiahiãwo gbɔ kpɔkpɔe le vevie wu. Eya ta edi ɣeyiɣi fia nu viawo tso Yehowa Mawu kple Eƒe seawo ŋu. Woa kple Maria wokplɔa ɖeviawo yia nutoa me ƒuƒoƒea, afi si woxlẽa Sea heɖea eme le la edziedzi. Ðewohĩ ne wotrɔ gbɔ tso ƒuƒoƒea la, Yesu biaa nya geɖe, eye Yosef dzea agbagba vevie be yeaɖo nya siwo ɖevia bia tso Mawu ŋu la ŋu nɛ. Yosef kplɔa eƒe ƒomea ɖe asi yia subɔsubɔ ƒe ŋkekenyuiwo ɖuƒe le Yerusalem hã. Ðewohĩ Yosef kple eƒe ƒomea ahiã na kwasiɖa eve be woate ŋu azɔ kilometa 120 ƒe mɔa ade ƒe sia ƒe ƒe Ŋutitotoŋkekenyuia ɖuƒe, akpɔ gome le wɔnaa me hafi agbɔ va aƒe.\nYosef kplɔa eƒe ƒomea yia Yerusalem gbedoxɔa me edziedzi hena tadedeagu\n20. Aleke Kristotɔ siwo nye ƒome ƒe tawo ate ŋu asrɔ̃ kpɔɖeŋu si Yosef ɖo ɖi?\n20 Egbea, ƒome ƒe ta siwo nye Kristotɔwo la srɔ̃a Yosef ƒe kpɔɖeŋua. Wotsɔa wo ɖokuiwo ɖoa anyi ɖe wo viwo ta, eye hehenana wo be woasro Mawu ɖa ye nɔa vevie na wo wu ŋutilãmenudzedziname kpakple nu bubu ɖe sia ɖe. Wokua kutri vevie wɔa ƒometadedeagu le aƒe me hekplɔa wo viwo yia Kristotɔwo ƒe kpekpewo kple takpekpewo hã. Abe Yosef ene la, woawo hã wonyae be emae nye nu nyuitɔ si yewoate ŋu awɔ na yewo viwo.\n21. Aleke Ŋutitotoŋkekenyuia ɖuɣi nɔna na Yosef ƒe ƒomea, eye ɣekaɣie Yosef kple Maria de dzesii be Yesu mele yewo dome o?\n21 Esi Yesu xɔ ƒe 12 la, Yosef kplɔ ƒomea yi Yerusalem, abe ale si ko wòwɔnɛ ƒe sia ƒe ene. Ŋutitotoŋkekenyuia ɖuɣi ɖo. Enye azãɖuɣi si me ƒome blibowo kple woƒe agbatsɔlãwo lɔna hoo zɔa mɔ toa kɔƒenuto siwo me gbe damawo le la me le adame. Ke ne wova ɖo gbegbenyigba siwo te ɖe Yerusalem, si le to dzi ŋu la, wo dometɔ geɖe dzia tolialia ƒe ha siwo ame geɖe lɔ̃a dzidzi la. (Ps. 120-134) Anɔ eme be dua me yɔna fũu kple ame akpe alafa geɖe. Le azãa ɖuɖu vɔ megbe la, ƒomeawo kple woƒe agbatsɔlãwo gadzea aƒe mɔ. Esi nu geɖe anya xɔ susu me na Yosef kple Maria ta la, wobu xaa bena Yesu hã nɔ mɔzɔla bubuwo, ɖewohĩ ƒometɔwo dome. Esi woɖe Yerusalem ɖe megbe abe ŋkeke ɖeka ƒe mɔzɔzɔ ene hafi wova de dzesi nane si na dzidzi ƒo wo—Yesu bu ɖe wo!—Luka 2:41-44.\n22, 23. Nu kae Yosef kple Maria wɔ esi wode dzesii be Yesu menɔ yewo dome o, eye nya kae Maria gblɔ esi wokpɔe mlɔeba?\n22 Wotsi dzodzodzoe hegbugbɔ to teƒe siwo katã woto va yi la trɔ yi Yerusalem. Bu ale si woanya se le wo ɖokui me azɔ esi wokpɔe be dua ɖi ƒuƒlui ɖa. Wole abla ɖem le mɔwo dzi hele wo via ŋkɔ yɔm sesĩe. Afi kae woakpɔ ɖevia le? Le ŋkeke etɔ̃a gbe tso esime wote edidi la, ɖe Yosef se le eɖokui me be yedo kpo nu le agbanɔamedzi kɔkɔe si Yehowa de esi la tsɔtsɔ mea? Mlɔeba, woyi ɖe gbedoxɔa me. Wodii le afi ma va se ɖe esime woge ɖe xɔ aɖe si me agbalẽnyala geɖe siwo nya Sea nyuie ƒo ƒu ɖo la me. Kaka woakpɔ la, Yesue nye ema bɔbɔ nɔ wo dome! Aleke gbegbe Yosef kple Maria ƒe dzi adze emee nye esi!—Luka 2:45, 46.\n23 Yesu nɔ to ɖom agbalẽnyala mawo henɔ nya biam wo moveviɖoɖotɔe. Ðevia ƒe nugɔmesese kple nyaŋuɖoɖowo wɔ mo yaa na ŋutsu siawo. Gake ewɔ nuku na Maria kple Yosef ŋutɔ be Yesu ɖe afɔ sia. Togbɔ be Biblia mehe susu yi Yosef ƒe numenya aɖeke dzi o hã la, nya si Maria gblɔ la na ale si wo ame evea wose le wo ɖokui mee la dze ƒãa. Egblɔ be: “Vinye, nu kae nye esi nèwɔ ɖe mía ŋu? Kpɔ ɖa, mía kple fofowò míetsi dzodzodzoe nɔ diwòm.”—Luka 2:47, 48.\n24. Aleke Biblia na ale si vihehe le la dze kɔtɛ?\n24 Nya ʋɛ siawo siwo dze le Mawu ƒe Nyaa me la ɖe ale si vihehe le la fia kɔtɛ. Vihehe mele bɔbɔe o, nenye be ɖevia de blibo gɔ̃ hã! Togbɔ be vihehe le xexe gblẽku sia me ate ŋu ana vifofowo kple vidadawo ‘natsi dzodzodzoe’ ŋutɔ hã la, enyanya be kuxi siwo wodoa goe la ŋu nya dze le Biblia me la ate ŋu afa akɔ na wo.\n25, 26. Aleke Yesu ɖo nya ŋu na edzilawo, eye aleke Yosef anya se le eɖokui me le nya si viaŋutsua gblɔ ŋu?\n25 Teƒe si ko Yesu ase le eɖokui me be yete ɖe ye Fofo si le dziƒo, Yehowa, ŋu le wu lae wònɔ henɔ to lém ɖe nya sia nya si me nufiame le la ŋu vevie. Eya ta eɖo nya ŋu na wo kpuie tso dzi me ale: “Nu ka tae wòle be mianɔ diyem? Mienyae be ele be manɔ Fofonye ƒe aƒe me oa?”—Luka 2:49.\n26 Ðikeke mele eme o be Yosef bu nya mawo ŋu zi geɖe. Ðewohĩ eva nye dada nɛ be ɖevia gblɔ nya mawo. Ƒe geɖewoe nye ema wòku kutri fia Yesu, vi si wòxɔ nyi la, be wòase le eɖokui me nenema ɖe Yehowa Mawu ŋu. Togbɔ be Yesu ganye ɖevi ɣemaɣi hã la, enya nu si fofo lɔ̃ame nye, eye ƒomedodo si nɔ woa kple Yosef dome la wɔ akpa vevi aɖe le esia me.\n27. Ne vifofoe nènye la, mɔnukpɔkpɔ kae su asiwò, eye nu ka tae wòle be nàɖo ŋku Yosef ƒe kpɔɖeŋua dzi?\n27 Ne vifofoe nènye la, ɖe nède dzesii be mɔnukpɔkpɔ gãe wònye be nàkpe ɖe viwòwo ŋu woase le wo ɖokuiwo me be Yehowa nye Fofo lɔ̃ame si kpɔa wo ta? Azɔ hã, ne èxɔ vi le nyinyim alo atikɔmeviwo le asiwò la, ɖo ŋku Yosef ƒe kpɔɖeŋua dzi, eye nàde asixɔxɔ wo dometɔ ɖe sia ɖe ŋu ahawɔ nu ɖe wo ŋu wotɔwotɔwoe. Kpe ɖe wo ŋu be woate ɖe wo Fofo si le dziƒo, Yehowa Mawu, ŋu.—Xlẽ Efesotɔwo 6:4.\nYosef Do Vevie Nu Hewɔ Nuteƒe\n28, 29. (a) Nu kae nya si dze le Luka 2:51, 52 la ɖe fia tso Yosef ŋu? (b) Akpa kae Yosef wɔ be via tsi le nunya me?\n28 Nya ʋɛ aɖewo koe Biblia gagblɔ tso Yosef ŋu, gake wo me dzodzro nyuie aɖe vi. Biblia gblɔ be Yesu yi “edzi bɔbɔ eɖokui na” edzilawo. Eye wògagblɔ hã be “Yesu yi edzi nɔ tsitsim, eye eƒe nunya hã nɔ dzidzim ɖe edzi, eye wònɔ amenuveve kpɔm le Mawu kple amewo siaa gbɔ.” (Xlẽ Luka 2:51, 52.) Nu kae nya mawo ɖe fia tso Yosef ŋu? Eɖe nu geɖe fia. Ena míekpɔe be Yosef yi edzi xɔ ŋgɔ le eƒe ƒomea me, elabena via deblibo sia de bubu fofoa ƒe tanyenye ŋu, eye wòyi edzi bɔbɔ eɖokui nɛ.\n29 Biblia gblɔ hã be Yesu ƒe nunya nɔ dzidzim ɖe edzi. Yosef wɔ akpa vevi aɖe godoo le via ƒe ŋgɔyiyi alea me. Ɣemaɣi la, ame tsitsiwo doa lo aɖe le Yuda si ŋuti nuŋlɔɖi li woate ŋu akpɔ axlẽ egbea. Wogblɔna be, ame siwo ŋu vovo le la koe ate ŋu adze nunya ŋutɔŋutɔ, ke asinudɔwɔlawo abe atikpalawo, agbledelawo kple gbedewo ene ya “mate ŋu afia nu tso dzɔdzɔenyenye kple ʋɔnudɔdrɔ̃ ŋu o; eye womakpɔ wo le afi si wodoa lo siwo me nufiame le la o.” Emegbe Yesu ɖee fia be lododo ma menye nyateƒe o. Togbɔ be atikpala koe fofoa si xɔe nyi la nye hã la, le Yesu ƒe ɖevime la, ese ale si Yosef fia nu tso Yehowa ƒe “dzɔdzɔenyenye kple ʋɔnudɔdrɔ̃” ŋu nyuie zi geɖe! Ðikekemanɔmee la, Yosef wɔ esia enuenu.\n30. Aleke Yosef ɖo kpɔɖeŋu nyui ɖi na ƒome ƒe ta siwo li agbea?\n30 Akpa si Yosef wɔ le Yesu ƒe tsitsi nyuie me hã dze ƒãa. Esi wòlé be na Yesu nyuie tso eƒe ɖevime ta la, etsi va zu ŋutsu sesẽ si le lãmesẽ me. Gakpe ɖe eŋu la, Yosef fia dɔ si wòwɔna la Yesu, si wɔe be eya hã va bi ɖe dɔa me. Eya ta menye ɖeko woyɔ Yesu be atikpala ƒe vi o, ke woyɔe be “atikpala” hã. (Marko 6:3) Esia fia be Yosef na hehee nyuie. Egbea, ƒome ƒe tawo wɔnɛ nyuie be wosrɔ̃a Yosef ƒe kpɔɖeŋua hekpɔa wo viwo ƒe nuhiahiãwo gbɔ na wo, eye wokpena ɖe wo ŋu be woasu te akpɔ wo ɖokuiwo dzi le etsɔme.\n31. (a) Nu kae kpeɖodziwo ɖe fia tso ɣeyiɣi si Yosef ku ŋu? (Kpɔ aɖakaa hã.) (b) Kpɔɖeŋu kae Yosef gblẽ ɖi na mí be míasrɔ̃?\n31 Tso ɣeyiɣi si me Biblia gblɔ be Yesu xɔ nyɔnyrɔ esi wòxɔ abe ƒe 30 ene la, womegaƒo nu tso Yosef ŋu azɔ o. Edze abe Maria nye ahosi le ɣeyiɣi si me Yesu dze eƒe subɔsubɔdɔa gɔme ene. (Kpɔ aɖaka si nye “Ɣekaɣie Yosef Ku?”) Ke hã nu siwo Yosef wɔ la ɖe dzesi ŋutɔ. Ale si wòkpɔ eƒe ƒomea ta, lé be na wo, eye wòdo vevie nu va se ɖe nuwuwu la nye kpɔɖeŋu nyui aɖe. Anyo ŋutɔ be vifofowo, ƒome ƒe tawo kple Kristotɔwo katã nasrɔ̃ Yosef ƒe xɔse.\nƔekaɣie Yosef Ku?\nMíenya be Yosef gakpɔtɔ nɔ agbe esime Yesu xɔ ƒe 12. Ne sɔhɛ Yudatɔwo xɔ ƒe sia la, wo dometɔ geɖe dzea dɔ si wo fofo wɔna la sɔsrɔ̃ gɔme, eye ne woxɔ ƒe 15 la, wozua dɔsrɔ̃viwo. Edze ƒãa be Yosef nɔ agbe va se ɖe esime wòfia dɔ Yesu wòzu atikpala. Esi Yesu xɔ abe ƒe 30 ene hedze eƒe subɔsubɔdɔa gɔme la, ɖe Yosef gakpɔtɔ nɔ agbe ɣemaɣia? Edze abe menɔ agbe o ene. Amewo ƒo nu tso Yesu dada, nɔviaŋutsuwo kple nɔvianyɔnuwo ŋu, si fia be wonɔ agbe ɣemaɣi, gake womeƒo nu tso Yosef ya ŋu o. Gbe ɖeka woyɔ Yesu gɔ̃ hã be “Maria ƒe vi,” ke menye Yosef ƒe vi o. (Marko 6:3) Biblia ƒo nu tso Maria ŋu be ewɔ nyametsotsowo le esime mebia srɔ̃aŋutsu ƒe susu le wo ŋu hafi o. (Yoh. 2:1-5) Le Biblia ƒe ɣeyiɣiwo me la, zi geɖe la, nyɔnu mawɔ nu nenema o, negbe ɖe wònye ahosi. Mlɔeba, esi Yesu ɖo kudonu la, etsɔ dadaa dzi kpɔkpɔ de asi na apostolo Yohanes. (Yoh. 19:26, 27) Ne ɖe Yosef gakpɔtɔ nɔ agbe la, anye ne esia mahiã hafi o. Eya ta anɔ eme be Yosef ku esime Yesu nye ɖekakpui. Esi wònye be Yesue nye ŋgɔgbevia ta la, ɖikeke mele eme o be, eyi atikpakpadɔa dzi tsɔ kpɔ ƒomea dzi va se ɖe eƒe nyɔnyrɔxɔɣi.\n^ mm. 4 Le ɣemaɣi la, wobua ŋutsu kple nyɔnu siwo le ŋugbedodo me la abe srɔ̃tɔwo ene.\n^ mm. 8 Menye ɣletivi si nɔa dziƒo le dzɔdzɔme nue “ɣletivi” sia nye o, eye menye Mawue dɔe ɖa hã o. Edze ƒãa be Satanae zã vivimeŋusẽ tsɔ na “ɣletivia” dze be yeato aɖaŋu vɔ̃ sia dzi aɖe Yesu ƒe agbe ɖa.\n^ mm. 11 Biblia na eme kɔ ƒãa be Yesu ƒe nyɔnyrɔxɔxɔ vɔ megbee wòwɔ eƒe nukunu gbãtɔ, si nye “eƒe dzesiwo ƒe gɔmedzedze.”—Yoh. 2:1-11.\nAfɔ kawoe Yosef ɖe tsɔ kpɔ eƒe ƒomea ta?\nAleke Yosef kpɔ ye ŋutɔ tɔwo ƒe nuhiahiãwo gbɔ na wo?\nAleke Yosef do vevie nu le dɔ si Mawu de esi la wɔwɔ me?\nMɔ kawo nue nàdi be yeasrɔ̃ Yosef ƒe kpɔɖeŋu le?\nƉoe Ɖe Amewo Ɖoe Ɖe Amewo Ekpɔ Eƒe Ƒomea Ta, Elé Be Na Wo, Edo Vevie Nu


Yesu Ðu Nu Le Simon Ƒe Me | Yesu Ƒe Agbemeŋutinya\nYesu Ðu Nu Le Simon Ƒe Me Le Betania\nMATEO 26:6-13 MARKO 14:3-9 YOHANES 11:55–12:11\nYESU TRƆ YI BETANIA, SI GOGO YERUSALEM\nMARIA KƆ AMI ƲEƲĨ ÐE YESU ƑE AFƆWO DZI\nEsi Yesu dzo le Yeriko la, eɖo ta Betania. Enye todzimɔ si didi abe kilometa 20 ene, eye edzi zɔzɔ mele bɔbɔe o. Yeriko dua le anyi me meta 250 wu atsiaƒu ƒe sɔsɔme, eye Betania dua le afi si kɔkɔ wu atsiaƒu meta 610. Lazaro kple nɔvianyɔnu eveawo le kɔƒe sue si nye Betania, si didi kilometa etɔ̃ tso Yerusalem gbɔ la me. Enye toŋudu si le Amitoa ƒe ɣedzeƒekpa dzi.\nYudatɔ geɖe va ɖo Yerusalem xoxo hena Ŋutitotoŋkekenyuia ɖuɖu. Wova kaba be ‘yewoakɔ yewo ɖokuiwo ŋu le kɔa nu,’ kple susu be ɖewohĩ yewoka asi nu kuku aɖe ŋu alo wɔ nane si na be yewo ŋu mekɔ o. (Yohanes 11:55; 4 Mose 9:6-10) Ame siwo va kaba la dometɔ aɖewo ƒo ƒu ɖe gbedoxɔa me. Woƒe susu nɔ wɔwɔm eveveve ku ɖe Yesu ƒe Ŋutitotoŋkekenyuia ɖuƒe vava ŋu.—Yohanes 11:56.\nAmewo ƒe susu to vovo ŋutɔ le ame si Yesu nye ŋu. Subɔsubɔhakplɔla aɖewo di be yewoalé Yesu awu. Le nyateƒe me la, wode se be ne ame aɖe nya afi si Yesu le la, nena yewoanya “ne yewoalée.” (Yohanes 11:57) Do ŋgɔ la, subɔsubɔhakplɔla siawo te kpɔ be yewoawu Yesu le esi wòfɔ Lazaro ɖe tsitre ta. (Yohanes 11:49-53) Eya ta eme kɔ be ame aɖewo susu be ɖewohĩ Yesu mado ɖe amewo dome kura o.\nYesu va ɖo Betania le Fiɖagbe, si nye “ŋkeke ade do ŋgɔ na Ŋutitotoŋkekenyuia ɖuɣi.” (Yohanes 12:1) Ŋkeke bubu (Sabat, Nisan 8 lia) adze egɔme gbe ma gbe ƒe ɣeɖoto. Esia fia be Yesu wu eƒe mɔzɔzɔa nu do ŋgɔ na Sabat ŋkekea. Mate ŋu azɔ mɔ tso Yeriko le Sabat, si dzea egɔme tso Fiɖa ƒe ɣeɖoto va se ɖe Memleɖa ƒe ɣeɖoto dzi o, elabena mɔzɔzɔ alea tsi tre ɖe Yudatɔwo ƒe se ŋu. Anye be Yesu yi Lazaro ƒe aƒe me, abe ale si wòwɔe va yi ene.\nSimon, ame si hã le Betania la, kpe Yesu kple eƒe zɔhɛwo kpakple Lazaro hã be woava ɖu nu le ye ƒe me le Memleɖa fiẽ. Woyɔa Simon sia be “anyidɔléla,” ɖewohĩ le esi wòlé anyidɔ kpɔ hafi Yesu da dɔ nɛ ta. Marta, si nye nyɔnu zazɛ̃ la nɔ amedzroawo subɔm. Yesu ŋu koŋue Maria ya tsi dzi ɖo, eye fifia ewɔ nane si he nyahehe vɛ.\nMaria ʋu nu le alabastrogoe, si nye nugoe sue aɖe, si me ‘nardomi akuakua, si nye ami ʋeʋĩ xɔasi pounde ɖeka’ le la nu. (Yohanes 12:3) Ami xɔasi sia ƒe home (denario 300) ade ƒe ɖeka ƒe fetu! Maria kɔ amia ɖe Yesu ƒe tame kple eƒe afɔwo ŋu eye wòtsɔ eƒe ɖa tutu wo ŋu. Ʋeʋẽ lililia xɔ aƒea me katã.\nNusrɔ̃lawo do dziku eye wobia be: “Nu ka tae wogblẽ ami ʋeʋĩ sia dome ale?” (Marko 14:4) Yuda Iskariot gblɔ be: “Nu ka tae womedzra ami ʋeʋĩ sia denario alafa etɔ̃ hetsɔ ga la na ame dahewo o?” (Yohanes 12:5) Le nyateƒe me la, menye ame dahewoe Yuda le fafam na o. Enɔa ga fim le nusrɔ̃lawo ƒe gaɖaka si nɔ egbɔ la me.\nYesu ʋli Maria ta gblɔ be: “Nu ka tae miele fu ɖem nɛ? Nu nyui aɖee wòwɔ nam. Ame dahewo le mia gbɔ ɖaa, ke nye ya nyemanɔ mia gbɔ ɖaa o. Nyɔnu sia kɔ ami ʋeʋĩ sia ɖe nye ŋutilã ŋu tsɔ dzram ɖo na ɖiɖi. Vavã mele egblɔm na mi be, afi sia afi si woaɖe gbeƒã nya nyui la le le xexe bliboa me la, woagblɔ nu si nyɔnu sia wɔ la hã, atsɔ aɖo ŋku edzii.”—Mateo 26:10-13.\nYesu le Betania ŋkeke ɖeka kple edzivɔe nye esia, eye eŋu nya kaka. Yudatɔ geɖe va Simon ƒe aƒe me, menye be yewoakpɔ Yesu ko o, ke be yewoakpɔ Lazaro, “ame si [Yesu fɔ] tso ame kukuwo dome la hã.” (Yohanes 12:9) Azɔ nunɔlawo ƒe tatɔwo de adaŋu be yewoawu Yesu kple Lazaro siaa. Subɔsubɔhakplɔla siawo xɔe se be esi Lazaro gagbɔ agbe tae ame geɖe xɔ Yesu dzi se ɖo. Aleke gbegbe subɔsubɔhakplɔla siawo vɔ̃ɖii ye nye esi!\nNya ka gblɔmee Yudatɔwo nɔ le gbedoxɔa me?\nAnye susu ka tae Yesu va Betania le Fiɖagbe ke menye Memleɖagbe o?\nNu kae Maria wɔ si he nyahehe vɛ, eye aleke Yesu ʋli etae?\nNu kae ɖe ale si gbegbe nunɔlawo ƒe tatɔwo vɔ̃ɖii la fia?


Psalmowo 42 - Holy Bible [Ewe Bible 1913] - (Psa 42)\nAlesi zinɔ ƒe veme ƒuna ɖe tɔʋu ŋu la, nenema nye luʋɔ ƒe veme ƒu ɖe ŋuwò, Mawu!\nTsikɔ le nye luʋɔ wum ɖe Mawu ŋu, ɖe Mawu gbagbe la ŋu; gbekagbe made ahado ɖe Mawu ŋku me?\nNye aɖatsiwo zu nuɖuɖu nam zã kple keli, esi wole gbɔgblɔm nam edziedzi be: Afika gɔ̃ wò Mawu la le?\nNe meɖo ŋu, alesi menɔa amehawo dome, eye mía kpli wo míeyia Mawu ƒe aƒe la me kple aseyetsotso kple kafukafuhadzidzi le ŋkekenyuieɖulawo ƒe ha me la, nye dzi lólona gbanaa.\nNye luʋɔ, nukaŋuti nèle nu xam, eye nètsi dzodzodzoe le menye? Kpɔ mɔ na Mawu, elabena magakafui, eya, amesi nye nye xɔnametɔ kple nye Mawu la!\nMawunye! Nye luʋɔ le nu xam le menye, eyata mele ŋku ɖom dziwò le Yordan-nyigba, Hermon-to kple to sue la dzi.\nLe wò tsiwo ƒe kɔkɔɖanyi bababa me la tɔɖɔɖɔ yɔ tɔɖɔɖɔ; wò tsi kpakawo kple tsitsotsoewo ŋe ɖe dzinye.\nŊkeke me la Yehowa ɖɔ eƒe amenuveve ɖa, le zã me la eƒe ha le nunye, eye medo gbe ɖa na nye agbe ƒe Mawu la.\nMagblɔ na Mawu, nye agakpe, be: Nukaŋuti nèŋlɔm be, eye nukaŋuti maƒo ɖi anɔ yiyim le nye futɔ ƒe teteɖanyi te?


Ðe Atamanono Nye Nu Vɔ̃a? Biblia Ƒe Mɔfiame Siwo Ku Ðe Sigaret Kple Gbekuinono Ŋu\nGBE BUBU Abkhaz Afrikaans Albanian Alur Amharic Arabic Arabic (Lebanon) Armenian Azerbaijani Baoule Bashkir Batak (Toba) Belize Kriol Bislama Brazil Tokunɔgbe Bulgarian Cambodian Catalan Cebuano Chavacano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Cibemba Croatian Czech Danish Dutch Ecuador Tokunɔgbe Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hebrew Hiligaynon Hindi Hindi (Roman) Hmong (Ɣi) Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Kannada Kazakh Kazakh (Arabic) Kikamba Kikaonde Kiluba Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuanian Luganda Luo Luvale Malagasy Malay Malayalam Maltese Mambwe-Lungu Maya Mongolian Moore Myanmar Ndau Ndebele (Zimbabwe) Ndonga Nepali Norwegian Nzema Oromo Ossetian Pangasinan Pennsylvania German Persian Poland Tokunɔgbe Polish Portuguese Portuguese (Portugal) Punjabi Punjabi (Roman) Quechua (Cuzco) Romanian Russia Tokunɔgbe Russian Réunion Creole Samoan Sango Sepedi Serbian Serbian (Roman) Setswana Seychelles Creole Shona Sidama Sinhala Slovak Slovenian Spain Tokunɔgbe Spanish Sunda Swahili Swati Swedish Tagalog Tatar Telugu Tetun Dili Thai Tigrinya Tiv Turkish Twi Tzotzil Ukrainian Urdu Urhobo Uruund Uzbek Uzbek (Roman) Valencian Venda Vietnamese Welsh Xhosa Yoruba Zulu\nÐe Atamanono Nye Nu Vɔ̃a?\nBiblia meƒo nu tso atamanono * alo mɔ bubu siwo nu wozãna atama le ŋu tẽe o. Ke hã Biblia gblɔ nya vevi aɖewo siwo ɖee fia be Mawu meda asi ɖe nuwɔna makɔmakɔwo kple nuwɔna siwo gblẽa nu le ame ƒe ŋutilã ŋu la dzi o. Eya ta ebua atamanono be enye nu vɔ̃.\nBubudede agbe ŋu. ‘Mawu naa agbe kple agbegbɔgbɔ ame sia ame.’ (Dɔwɔwɔwo 17:24, 25) Esi agbe nye nunana tso Mawu gbɔ ta la, mele be míano atama alo awɔ nu bubu aɖeke si atso míaƒe agbe dzi o. Nu siwo wua ame wu le xexea me godoo siwo woate ŋu axe mɔ na hafi la dometɔ ɖekae nye atamanono.\nAme havi lɔlɔ̃. “Lɔ̃ hawòvi abe wò ŋutɔ ɖokuiwò ene.” (Mateo 22:39) Atamanono le amewo dome menye lɔlɔ̃ɖeɖefia o. Ame siwo menoa sigaret o gake wogbɔa eƒe dzudzɔ edziedzi la léa dɔ siwo atamanolawo léna alo be wo tɔ nyrãna ɖe edzi gɔ̃ hã.\nEhiã be míanɔ kɔkɔe. ‘Mitsɔ miaƒe ŋutilãwo na wòanye vɔsa gbagbe, si le kɔkɔe, si dzea Mawu ŋu.’ (Romatɔwo 12:1) “Mina míakɔ mía ɖokui ŋu tso ŋutilã kple gbɔgbɔ ƒe ɖiƒoƒo sia ɖiƒoƒo me, eye míanɔ kɔkɔe geɖe wu le mawuvɔvɔ̃ me.” (2 Korintotɔwo 7:1) Atamanono mesɔ le dzɔdzɔme nu o, eye mate ŋu ana ame nanɔ kɔkɔe alo dzadzɛ o, elabe atamanolawo ɖonɛ koŋ noa aɖinu si gblẽa nu le woƒe ŋutilã ŋu vevie.\nÐe Biblia ƒo nu tso gbekui alo atike vɔ̃ɖi bubuwo zazã le dzidzɔkpɔkpɔ ta ŋua?\nBiblia meyɔ atike vɔ̃ɖiwo, abe gbekui, marijuana kple cocaine ene ŋkɔ tẽe o. Ke hã Biblia gblɔ nya vevi aɖewo siwo ɖee fia be mesɔ kura be ame nazã atike muame mawo tɔgbi o. Tsɔ kpe ɖe nya vevi siwo me míedzro va yi ŋu la, esiwo gbɔna hã le vevie.\nEhiã be míanɔ ŋute le susu me. “Lɔ̃ Yehowa wò Mawu kple . . . wò tamesusu blibo.” (Mateo 22:37, 38) “Minɔ mo xexi bliboe.” (1 Petro 1:13) Ne ame aɖe noa atike muame la, mate ŋu anɔ ŋute le susu me bliboe o. Azɔ hã, atike muame nono va zua numame na ame geɖe, woƒe susu va nɔa afi si woakpɔ atike vɔ̃ɖiawo le ahazã wo ŋu, tsɔ wu be woƒe susu nanɔ nu nyuiwo ŋu.—Filipitɔwo 4:8.\nEle be míawɔ dukɔa ƒe sewo dzi. ‘Miɖo to dziɖuɖuwo kple ŋusẽtɔwo.’ (Tito 3:1) Wode se ɖe atike vɔ̃ɖiwo zazã ŋu le dukɔ geɖewo me. Ne míedi be míaƒe nu nadze Mawu ŋu la, ke ele be míawɔ ɖe dziɖuɖuwo ƒe sewo dzi.—Romatɔwo 13:1.\nNu Si Atamanono Ate Ŋu Agblẽ Le Wò Lãmesẽ Ŋu\nXexea Me Lãmesẽ Habɔbɔa ka nya ta be ƒe sia ƒe la, ame siwo ade miliɔn ade kuna le dɔléle siwo atamanono hena vɛ ta. Ame siawo dometɔ 600,000 menye atamanolawo o, gake wogbɔa eƒe dzudzɔ ko. Kpɔ nu siwo atamanono gblẽna le enolawo kple ame siwo dome wole la ŋu ɖa.\nKansa. Aɖi vovovo 50 kple edzivɔ siwo ate ŋu ana kansa lae le atamadzudzɔ me. Numekugbalẽ si nye Encyclopædia Britannica gblɔ be: “Atamanono koŋ gbɔe wòtsona be amewo léa dzitodzito me kansa.” Atamadzudzɔ hã tea ŋu nana ŋutilã ƒe akpa bubuwo abe, nu me, vehlo, vetome, aklã, ƒomeɖe kple aɖuɖɔtoe ene xɔa kansa.\nDzitodzito me dɔlélewo. Atamadzudzɔ hã tea ŋu nana ame xɔa dzitodzito me dɔwo abe axamedɔ kple dɔ bubu siwo nana ame kpea kpe vevie ene. Gbɔxi tea ŋu ɖea fu na ɖevi siwo gbɔa atamadzudzɔ edziedzi la bɔbɔe, azɔ hã wokpea kpe vevie, eye woƒe dzitodzitowo mewɔa dɔ nyuie o.\nDzidɔ. Atamanolawo tea ŋu léa dzidɔ kple gbagbadɔ bɔbɔe. Ne ame aɖe gbɔ atamadzudzɔ la, aɖiya aɖe si le atamadzudzɔa me gena ɖe eƒe dzitodzitowo me eye esia kakana ɖe eƒe ʋukawo me, si wɔnɛ be ɔksidzin si le lãme nɛ la ɖiɖina. Ne ɔksidzin mesɔ gbɔ ɖe ʋua me o la, ehiãna be dzia nawɔ dɔ sesĩe wu, ale be wòana ɔksidzin nakaka ɖe ameti bliboa me.\nEgblẽa nu le vinɔdɔmewo ŋu. Ne funɔwo noa atama la, zi geɖea, wodzia viwo evɔ woƒe ɣeyiɣi medena o, ɖeviawo nɔa sue, eye wodzia wo kple dɔléle aɖewo, le kpɔɖeŋu me, kaka woadzi wo la, woƒe nugbɔ fe. Eye dzitodzito me dɔlélewo tea ŋu ɖea fu na ɖevi mawo, alo wokuna kpata.\n^ Nu si atamanono fia le afi sia koŋ ye nye eɖoɖo koŋ agbɔ atamadzudzɔ si dona tso siga, sigaret, zi kple numawo tɔgbi me. Ke hã nya vevi siwo me wodzro le nyati sia me la ku ɖe atamaɖuɖu, asrãdodo, elektrɔnik sigaret siwo me nicotine le kple nu mawo tɔgbi hã zazã ŋu.\nDzixɔsewo Kple Subɔsubɔ Agbenɔnɔ Kple Agbe Nyui Nɔnɔ Biblia Me Biabiawo Ƒe Ŋuɖoɖowo Numame Gbegblẽwo Ŋutifafa Kple Dzidzɔkpɔkpɔ\nƉoe Ɖe Amewo Ɖoe Ɖe Amewo Ðe Atamanono Nye Nu Vɔ̃a?\nijwbq nyati 143


5 Mose 18 - Holy Bible [Ewe Bible 1913] - (5Mo 18)\nLewi-to blibo la, si nye nunɔlawo la, maxɔ gome alo domenyinua ɖeke akpe ɖe Israel ŋu o, ke boŋ woatsɔ Yehowa ƒe dzovɔsa, si nye woƒe domenyinu la, anyro wo ɖokui.\nWomaxɔ domenyinua ɖeke ɖe wo nɔviwo dome o, elabena Yehowa ŋutɔe nye woƒe domenyinu, abe alesi wòdo ŋugbe na wo ene.\nNunɔlawo ƒe adzɔ enye si: Ne dukɔ la tsɔ nyi alo alẽ sa akpedavɔ la, ekema woatsɔ abɔ kple glã kpakple dɔgbo na nunɔlawo.\nNatsɔ wò agblemenu, wò wein kple wò ami ŋgɔgbeawo kpakple wò alẽfu, si nètre koko la, ana wo.\nElabena Yehowa, wò Mawu, da wo tso wò toawo katã me, bena woawo kple wo viwo nasubɔ le Yehowa ƒe ŋkɔ me ɣesiaɣi.\nNe Lewitɔa ɖe tso Israel blibo la ƒe dua ɖe me, afisi wònye amedzro le, va la, ekpɔ mɔ ayi teƒe, si Yehowa atia la faa, abe alesi wòdi ene,\neye wòasubɔ le Yehowa, eƒe Mawu, ƒe ŋkɔ me abe nɔvia Lewitɔ bubuawo katã, amesiwo le Yehowa ŋku me afima la ene.\nEya hã naxɔ adzɔ ma kpli wo, negbe ƒomenu, si amea ɖe dzra la, koe mele eme o.\nNe èyi anyigba, si Yehowa, wò Mawu, le na wò ge dzi la, ekema megasrɔ̃ dukɔ mawo ƒe ŋunyɔnuwo nawɔ o.\nbusudoamela, adzetɔ, nukata kple ŋɔliyɔlaa ɖeke meganɔ dowòme o\nAmesiame, si le nusia wɔm la, ŋunyɔnu wònye na Yehowa, elabena ŋunyɔnu siawo la Yehowa, wò Mawu, le wo nyã ge le ŋgɔwò ɖo.\nKu ɖe Yehowa, wò Mawu la ŋu blibo.\nYehowa, wò Mawu, le nyagblɔɖila ɖe ɖo ge na wò tso nɔviwòwo dome abe nye ene, ame sia miaɖe toe!\nEsi neɖe kuku na Yehowa, wò Mawu, le Xoreb gbɔ le takpegbe la gblɔ bena; nyemate ŋu agase Yehowa, nye Mawu, ƒe gbe o, eye nyemate ŋu agakpɔ dzo gã sia, ne maku o la.\nYehowa gblɔ nam be. Wògblɔe ɖe eteƒe.\nMele nyagblɔɖila ɖe ɖo ge na wo tso wo nɔviwo dome abe wò ene, eye wòagblɔ gbe, siwo katã meɖe asi nɛ la, na wo.\nAmesi ke meɖo to nya, siwo wòagblɔ le nye ŋkɔ dzi o la, mabia tso ame la si.\nKe ne nyagblɔɖilaa ɖe ɖo eɖokui ɖe dzi, eye wògblɔ nya, siwo nyemegblɔ nɛ o la, le nye ŋkɔ dzi, alo wògblɔ nya le mawu bubuwo ƒe ŋkɔ dzi la, woawu nyagblɔɖila ma.\nNe abu le wò dzi me bena: Aleke miate ŋu adze si nya, si Yehowa megblɔ o la?\nNe nyagblɔɖilaa ɖe gblɔ nya le Yehowa ƒe ŋkɔ dzi, gake nya la meva me o, eye medze edzi o la, ekema menye Yehowae gblɔ nya la o, ke boŋ nyagblɔɖila la ŋutɔe do eɖokui ɖe dzi hegblɔe; eyata megavɔ̃e o.\n5 Mose 18:1\n5 Mose 18:2\n5 Mose 18:4\n5 Mose 18:5\n5 Mose 18:6\n5 Mose 18:7\n5 Mose 18:8\n5 Mose 18:9\n5 Mose 18:11\n5 Mose 18:12\n5 Mose 18:13\n5 Mose 18:16\n5 Mose 18:17\n5 Mose 18:19\n5 Mose 18:21\n5 Mose 18:22


Ame Siwo Nyoa Dɔme La Kpɔa Dzidzɔ | Nusɔsrɔ̃\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Dzidzɔ geɖe le nunana me.”—DƆW. 20:35.\nHADZIDZI: 76, 110\nAleke míewɔ nya be ŋutete le amegbetɔwo katã ŋu be woanyo dɔme?\nNe míewɔa geɖe le gbeƒãɖeɖedɔa me la, nu ka tae esia ana míakpɔ dzidzɔ?\nLe Ŋɔŋlɔawo nu la, susu kawo tae wòle be míanye dɔmenyotɔwo?\n1. Nu kae ɖo kpe edzi be Yehowa nye dɔmenyotɔ?\nHAFI Yehowa nadze nuwo wɔwɔ gɔme la, eya ɖeka pɛ koe nɔ anyi, ke hã, menɔ eɖokui ɖeɖe ko ŋu bum o. Ewɔ mawudɔlawo kple amegbetɔwo siaa hena agbe wo. Yehowa, “Mawu dzidzɔtɔ la,” lɔ̃ nu nyuiwo nana ame. (1 Tim. 1:11; Yak. 1:17) Eye esi wòdi be míanɔ dzidzɔ kpɔm ta la, efiaa nu mí be míanye nunalawo.—Rom. 1:20.\n2, 3. (a) Nu ka tae nunana wɔnɛ be míekpɔa dzidzɔ? (b) Nu ka mee míadzro le nyati sia me?\n2 Mawu wɔ amegbetɔ ɖe eƒe nɔnɔme nu. (1 Mose 1:27) Esia fia be Yehowa wɔ mí be míaɖe yeƒe nɔnɔmewo afia. Eya ta hafi míakpɔ dzidzɔ kple dzidzeme la, ele be míasrɔ̃ Yehowa ƒe kpɔɖeŋu le mɔ sia nu be, míatsɔ ɖe le eme na amewo eye míanyo dɔme na amewo. (Flp. 2:3, 4; Yak. 1:5) Nu ka tae? Nya la koe nye be Yehowae wɔ mí nenema. Togbɔ be míede blibo o hã la, míate ŋu asrɔ̃ Yehowa ahanye ame siwo nyoa dɔme.\n3 Biblia na míenya ale si míawɔ anye ame siwo ʋua asime faa. Na míadzro nu siwo Ŋɔŋlɔawo gblɔ tso nunana ŋu la dometɔ aɖewo me. Míakpɔ ale si nunana wɔnɛ be ame ƒe nu dzea Mawu ŋu kple ale si nɔnɔme nyui sia ɖeɖe fia kpena ɖe mía ŋu míewɔa dɔ si Mawu de mía sii. Azɔ hã, míadzro kadodo si le nunana dɔmenyotɔe kple dzidzɔkpɔkpɔ dome, kpakple nu si tae wòle be míayi edzi anɔ nɔnɔme sia ɖem fia la me.\nALE SI MÍAWƆ ADZE MAWU ŊU\n4, 5. Aleke Yehowa kple Yesu ɖo kpɔɖeŋu nyui na mí le dɔmenyonyo gome?\n4 Yehowa di be yeƒe nuwɔwɔ siwo nye amegbetɔwo nasrɔ̃ ye, eya ta, dzi dzɔnɛ nenye be míenyoa dɔme. (Ef. 5:1) Edze ƒãa le ale si Mawu wɔ míi kpakple ale si anyigba kple edzinuwo nya kpɔe me be edi be amegbetɔwo nakpɔ dzidzɔ. (Ps. 104:24; 139:13-16) Eya ta, ne míedzea agbagba be míana ame bubuwo nakpɔ dzidzɔ la, esia dea bubu eŋu.\n5 Kristotɔ vavãwo srɔ̃a Kristo, ame si ɖo kpɔɖeŋu nyuitɔ kekeake ɖi na mí le ale si amegbetɔwo ate ŋu anyo dɔmee gome. Yesu ŋutɔ gblɔ bena: “Amegbetɔvi la meva be woasubɔ ye o, ke boŋ be yeasubɔ eye yeatsɔ yeƒe agbe ana wòanye tafe na ame geɖewo.” (Mat. 20:28) Eye apostolo Paulo de dzi ƒo na Kristotɔwo be: “Mina tamesusu ƒe nɔnɔme sia si nɔ Kristo Yesu me la nanɔ miawo hã mia me . . . Eɖi gbɔlo eɖokui, eye wòtsɔ kluvi ƒe nɔnɔme.” (Flp. 2:5, 7) Eya ta, anyo be mía dometɔ ɖe sia ɖe nabia eɖokui be, ‘Ðe mate ŋu adze Yesu ƒe afɔɖoƒewo yome pɛpɛpɛ wu ale si mele ewɔm fifia?’—Xlẽ 1 Petro 2:21.\n6. Nu kae Yesu fia mí esi wòwɔ Samariatɔ havilɔ̃laa ƒe kpɔɖeŋua? (Kpɔ nɔnɔmetata si le nyati sia ƒe gɔmedzedze.)\n6 Míaƒe nu adze Yehowa ŋu ne míesrɔ̃ eƒe kpɔɖeŋu debliboa kpakple kpɔɖeŋu si Kristo ɖo ɖi na mí le go sia me. Míewɔa esia ne míetsɔa ɖe le eme na amewo eye míedia mɔ siwo dzi míato akpe ɖe wo ŋu. Yesu na eme kɔ ƒãa le eƒe kpɔɖeŋu si ku ɖe Samariatɔ havilɔ̃laa ŋu me be yedi be ye yomedzelawo nanye ame siwo tsona le wo ɖokui si kpena ɖe ame ŋu, ame ka ƒomevie amea ɖanye alo afi ka kee wòɖatso o. (Xlẽ Luka 10:29-37.) Èɖo ŋku nya si ame aɖe bia si wɔe be Yesu wɔ Samariatɔ havilɔ̃laa ƒe kpɔɖeŋua dzia? Yuda ŋutsu aɖe biae be: “Ame ka tututue nye hanyevi?” Yesu ƒe nyaŋuɖoɖoa ɖee fia be ele be míalɔ̃ faa anyo dɔme na amewo abe ale si Samariatɔ la wɔe ene hafi míaƒe nu adze Mawu ŋu.\n7. Aleke ɖokuitɔdidi alo ɖokuitɔmadimadi do ƒome kple nya si fɔ ɖe te le Eden-bɔa me?\n7 Susu geɖewo li siwo tae Kristotɔwo nyoa dɔme ɖo. Le kpɔɖeŋu me, nɔnɔme nyui sia do ƒome kple nya si Satana fɔ ɖe te le Eden-bɔa me. Le mɔ ka nu? Satana gblɔ be eme anyo na Adam kple Xawa wu ne wowɔ woawo ŋutɔwo ƒe didiwo dzi alo di woawo ŋutɔwo ƒe nyonyo le esi teƒe be woaɖo to Mawu. Xawa di eɖokui tɔ esi wòdi be yeanɔ abe Mawu ene. Adam hã di eɖokui tɔ esi wòdi be yeadze Xawa ŋu, ke menye Mawu ŋu o. (1 Mose 3:4-6) Nu gbegblẽ siwo do tso woƒe nyametsotsoawo me la dze ƒãa míele kpɔkpɔm. Eme kɔ ƒãa be, ɖokuitɔdidi menana ame kpɔa dzidzɔ o. Ne míenyoa dɔme la, míeɖenɛ fiana be míeka ɖe edzi be nu si Mawu di tso mía si lae nye nyuitɔ kekeake.\nWƆ DƆ SI MAWU DE EƑE AMEWO SI\n8. Nu ka tae wòle be Adam kple Xawa nabu ame bubuwo ƒe nyonyo ŋu hafi?\n8 Togbɔ be Adam kple Xawa koe nɔ Eden-bɔa me hã la, ɖe wòle be woabu ame bubuwo hã ŋu hafi. Nu ka tae? Nu si tae nye be Yehowa de dɔ aɖe asi na wo. Yehowa yra Adam kple Xawa hegblɔ na wo be woadzi ayɔ anyigba dzi eye woaɖu edzi. (1 Mose 1:28) Ale si ko Wɔla la tsɔ ɖe le eme na eƒe nuwɔwɔwo hafi va wɔ wo la, nenema kee wòle be mía dzila gbãtɔwo hã nabu vi siwo woava dzi la ƒe nyonyo ŋu hafi. Mawu ɖoe be woakeke Paradisoa ɖe enu wòaxɔ anyigba katã dzi be wòaɖe vi na Adam ƒe dzidzimeviwo. Esia abia be eƒe dzidzimeviwo katã nakpe asi ɖe dɔ gã ma ŋu.\n9. Nu ka tae dɔ si Mawu de amegbetɔwo si be woawɔ anyigba la wòazu Paradiso la ana woakpɔ dzidzɔ hafi?\n9 Ahiã be amegbetɔ deblibowo nawɔ dɔ kple Mawu aduadu be anyigba bliboa nazu Paradiso ale be Mawu ƒe tameɖoɖoa nava eme, eye esia awɔe be woage ɖe Mawu ƒe dzudzɔ la me. (Heb. 4:11) Bu dzidzɔ kple dzidzeme si gbegbe woakpɔ le dɔ sia wɔwɔ me ŋu kpɔ! Ne wowɔ woƒe ŋusẽ kple woƒe ɣeyiɣi ŋu dɔ le mɔ sia nu be wòaɖe vi na ame bubuwo la, Yehowa ayra wo geɖe eye woƒe dzi adze eme ale gbegbe.\n10, 11. Nu kae akpe ɖe mía ŋu be míawɔ se si wode na mí be míaɖe gbeƒã ahawɔ amewo nusrɔ̃lawoe la dzi?\n10 Egbea, Yehowa de dɔ asi na eƒe amewo be woaɖe gbeƒã ahawɔ amewo woanye nusrɔ̃lawo. Hafi míate ŋu awɔ dɔ sia nyuie la, ele be míatsɔ ɖe le eme na amewo vevie. Ne lɔlɔ̃ na Mawu kple lɔlɔ̃ na mía havi ye ʋãa mí la, eya ko hafi míate ŋu ayi edzi anɔ vevie dom nu le dɔ sia me.\n11 Le ƒe alafa gbãtɔ me la, Paulo gblɔ be ye kple yeƒe zɔhɛ kplikplikpli aɖewo yewonye “Mawu ƒe hadɔwɔlawo” le esi woƒãa Fiaɖuƒe ŋuti nya nyuia ƒe ku hedea tsii ta. (1 Kor. 3:6, 9) Egbea, míawo hã míate ŋu anye “Mawu ƒe hadɔwɔlawo” ne míezãa míaƒe ŋusẽ, ɣeyiɣi kple nunɔamesiwo le gbeƒãɖeɖedɔ si Mawu de mía si la wɔwɔ me. Mɔnukpɔkpɔ gã ka gbegbee nye esi!\nNe èkpe ɖe amewo ŋu wova se nyateƒea gɔme la, esia ana nàkpɔ dzidzɔ geɖe (Kpɔ memama 12 lia)\n12, 13. Nu kawoe nàgblɔ be wonye teƒeɖoɖo siwo le nusrɔ̃lawɔwɔdɔa me?\n12 Ne míezãa míaƒe ɣeyiɣi kple ŋusẽ tsɔ wɔa geɖe le gbeƒãɖeɖe kple nusrɔ̃lawɔwɔ dɔa me la, míekpɔa dzidzɔ geɖe. Nɔvi geɖe siwo si mɔnukpɔkpɔ su wowɔ Biblia nusɔsrɔ̃ tsekuwo kple amewo la agblɔ na wò be esia na yewokpɔ dzidzɔ ale gbegbe. Ne míekpɔ dzidzɔ si gbegbe ame siwo míele Biblia srɔ̃m kplii la kpɔna ne wova se nyateƒea gɔme, tsi le xɔse me, trɔ woƒe agbenɔnɔ eye wova le nu ƒom tso nyateƒea ŋu na ame bubuwo la, ewɔa dɔ ɖe mía dzi ŋutɔ. Dzi dzɔ Yesu hã ŋutɔ esi gbeƒãɖela 70 siwo wòdɔ ɖo ɖa la “trɔ gbɔ kple dzidzɔ” le esi nu nyuiwo do tso dɔ si wowɔ me ta.—Luka 10:17-21.\n13 Le xexea me godoo la, dzi dzɔa gbeƒãɖelawo ne wokpɔ ale si nya nyui si míeɖea gbeƒãe la le kpekpem ɖe amewo ŋui. Bu Anna, si nye ɖetugbui aɖe si nye tre la ƒe nuteƒekpɔkpɔ ŋu kpɔ. Eʋu yi Ɣedzeƒe Europa ƒe nuto aɖe si me gbeƒãɖela geɖe wu hiã le la me be yeakeke yeƒe subɔsubɔdɔa ɖe enu. * Egblɔ be: “Mɔnukpɔkpɔ geɖe li be míadze Biblia nusɔsrɔ̃wo gɔme kple amewo le afi sia, eye esia dzɔa dzi nam ŋutɔ. Subɔsubɔdɔ si wɔm mele le afi sia la na mele dzidzɔ kpɔm ale gbegbe. Ne megbɔ tso gbeadzi la, nu siwo xɔa susu me nam la wɔnɛ be nyemekpɔa vovo tsɔa susu ɖoa nye kuxiwo ŋu o. Nye susu nɔa nɔnɔme sesẽ kple kuxi siwo me tom nye Biblia-nusrɔ̃viwo le ŋu. Mebua mɔ siwo dzi mato ade dzi ƒo na wo ahakpe ɖe wo ŋu la ŋu. Eye meva ka ɖe edzi bliboe be ‘dzidzɔ geɖe le nunana me wu nuxɔxɔ.’”—Dɔw. 20:35.\nNe míeyia aƒe ɖe sia ɖe me le míaƒe anyigbamamaa me la, ekema míele mɔnukpɔkpɔ nam amewo be woase Fiaɖuƒegbedeasia (Kpɔ memama 14 lia)\n14. Ne ame akpa gãtɔ meɖoa to nya nyuia o hã la, aleke nàwɔ akpɔ dzidzɔ le gbeƒãɖeɖedɔa me?\n14 Míate ŋu akpɔ dzidzɔ ne míele mɔnukpɔkpɔ nam amewo be woase nya nyuia togbɔ be wo dometɔ aɖewo atiae be yewomaɖo to o hã. Ne míagblɔe la, dɔ si wɔm míele egbea la sɔ kple esi wode asi na nyagblɔɖila Ezekiel. Yehowa gblɔ nɛ be: “Gblɔ nye nyawo na wo, wosee o, womeɖasee o.” (Eze. 2:7; Yes. 43:10) Ne ame aɖewo mekpɔ ŋudzedze ɖe míaƒe gbedeasia ŋu o hã la, Yehowa ya kpɔa ŋudzedze ɖe míaƒe agbagbadzedzewo ŋu. (Xlẽ Hebritɔwo 6:10.) Subɔsubɔdɔa ŋuti susu nyui sia nɔ gbeƒãɖela aɖe si. Egblɔ tso eƒe subɔsubɔdɔa ŋu be, “Míeƒã nu, de tsii, eye míedo gbe ɖa na Yehowa hele mɔ kpɔm be wòana woatsi.”—1 Kor. 3:6.\nALE SI MÍAWƆ AKPƆ DZIDZƆ\n15. Ne amewo kpɔa ŋudzedze ɖe dɔmenyonu si míewɔ la ŋu ko hafi míayi edzi anɔ nu nam amewoa? Ðe eme.\n15 Yesu di be dzidzɔ si dona tso nunana me la nasu mía si. Ame geɖe ɖenɛ fiana be yewokpɔ ŋudzedze ɖe dɔmenyo si wowɔ na yewo la ŋu. Yesu gblɔ be: “Minɔ nu nam amewo, eye amewo ana nu mi. Woadzidze nu nyuie, atee, aʋuʋui wòagbagba akɔ ɖe avɔ me na mi. Elabena dzidzenu si mietsɔ le nu dzidzem na amewo la kee woatsɔ adzidzee na mi.” (Luka 6:38) Ele eme be menye amewo katãe akpɔ ŋudzedze ɖe nu nyui si míewɔ na wo la ŋu ya o, gake ame siwo kpɔ ŋudzedze ɖe eŋu la ate ŋu asrɔ̃ míaƒe kpɔɖeŋu nyui la. Eya ta, yi edzi nànɔ nu nam amewo, ne edze abe womekpɔ ŋudzedze ɖe eŋu ene o gɔ̃ hã. Màte ŋu anya nu nyui si gbegbe ate ŋu ado tso dɔmenyonuwɔna ɖeka pɛ me o.\n16. Nu kae wòle be wòaʋã mí be míana nu amewo?\n16 Ame siwo naa nu tso dzi me faa la menaa nu kple susu be amewo hã nana nu yewo o. Esiae nɔ susu me na Yesu esi wògblɔ be: “Ne èɖo kplɔ̃ la, kpe ame dahewo, nuwɔametɔwo, bunɔwo kple ŋkuagbãtɔwo; ekema àkpɔ dzidzɔ, le esi naneke mele wo si woatsɔ aɖo eteƒe na wò o la ta.” (Luka 14:13, 14) Biblia gblɔ be: “Woayra ame si nyoa dɔme.” Egblɔ hã be: “Dzidzɔtɔe nye ame si bua ame tsɛ ŋu.” (Lod. 22:9; Ps. 41:1) Nyateƒee, ele be míana nu amewo, elabena dzi dzɔa mí ne míekpe ɖe amewo ŋu.\n17. Mɔ siwo nu míate ŋu ana nu amewo le, si ana míakpɔ dzidzɔ la dometɔ aɖewo ɖe?\n17 Esi Paulo he susu yi nya si Yesu gblɔ be “dzidzɔ geɖe le nunana me wu nuxɔxɔ” dzi la, menye ŋutilãmenuwo nana amewo ko ŋue wònɔ nu ƒom tsoe o, ke enɔ nu ƒom tso dzidede ƒo na amewo, aɖaŋuɖoɖo na wo kple kpekpeɖeŋunana ame siwo hiã tu hã ŋu. (Dɔw. 20:31-35) Apostolo Paulo to eƒe nyawo kple kpɔɖeŋu si wòɖo dzi nɔ mía fiam be míazã míaƒe ɣeyiɣi kple ŋusẽ atsɔ akpe ɖe amewo ŋu, míakpɔ vovo ɖe wo ŋu ahalɔ̃ wo.\n18. Nya kae numekula geɖe gblɔ tso nunana kple dɔmenyonyo na amewo ŋu?\n18 Numekula siwo srɔ̃a nu tso amegbetɔwo ƒe nɔnɔme ŋu hã de dzesii be nunana nana wokpɔa dzidzɔ. Wogblɔ le nyati aɖe me be, “amewo gblɔna be ne yewonyo dɔme na ame bubuwo la, dzi va dzɔa yewo geɖe wu.” Numekulawo gblɔ be, “be ame nakpɔ dzidzeme eye taɖodzinu nanɔ eƒe agbe ŋu” la, ele vevie be wòanɔ kpekpem ɖe amewo ŋu, “elabena esia wɔwɔ kpɔa amegbetɔwo ƒe nuhiahiã vevi aɖe gbɔ.” Eya ta, wodea dzi ƒo na amewo be woaƒo wo ɖokuiwo ɖe hadome kpekpeɖeŋunadɔwo me be wòade woƒe lãmesẽ dzi eye wòana woakpɔ dzidzɔ. Nya siawo mewɔ nuku na mí o, elabena Yehowa, mía Wɔla lɔ̃ame la, gblɔe xoxoxo be ne míenaa nu amewo la, míakpɔ dzidzɔ.—2 Tim. 3:16, 17.\nYI EDZI NÀNƆ NU NAM AMEWO\n19, 20. Susu kawo tae nàdi be yeanyo dɔme na amewo?\n19 Ne ame siwo dome míele la dia wo ɖokui tɔ eye woawo ŋutɔwo ƒe nyonyo ŋu koe wobuna la, ate ŋu asesẽ na mí be míayi edzi anɔ nu nam amewo alo anyo dɔme na amewo. Ke hã, Yesu gblɔ be sedede vevitɔ eveawo bia be míalɔ̃ Yehowa kple míaƒe dzi, luʋɔ, tamesusu kple ŋusẽ blibo, eye míalɔ̃ mía havi abe mía ŋutɔ mía ɖokui ene. (Marko 12:28-31) Abe ale si míekpɔe le nyati sia me ene la, ame siwo lɔ̃ Yehowa la srɔ̃a eyama. Yehowa lɔ̃ nunana ame, nenema kee wòle le Yesu hã gome. Eye wode se na mí be míawo hã míalɔ̃ nunana amewo, elabena esia ana míakpɔ dzidzɔ geɖe. Ne míeku kutri vevie be míalɔ̃ nunana Mawu kple mía haviwo siaa la, míahe kafukafu avɛ na Yehowa, eye aɖe vi geɖe na míawo ŋutɔwo kple ame bubuwo hã.\n20 Ðikeke mele eme o be, èle agbagba dzem xoxo be yeanyo dɔme na amewo ahakpe ɖe wo ŋu, vevietɔ haxɔsetɔwo. (Gal. 6:10) Ne èyi edzi le esia wɔm la, amewo alɔ̃ wò eye wò nu adze wo ŋu godoo, eye esia ana wò hã nàkpɔ dzidzɔ. Lododowo 11:25 gblɔ be: “Eme anyo na dɔmenyotɔ, eye ame si naa amewo ƒe dzi dzea eme la, woana eya hã ƒe dzi nadze eme.” Le nyateƒe me la, míate ŋu ana nu amewo tso dzi me faa ahanyo dɔme na wo le mɔ vovovowo nu kple le míaƒe Kristotɔwo ƒe agbenɔnɔ kple subɔsubɔdɔa me. Míadzro esiawo dometɔ aɖewo me le nyati si kplɔ esia ɖo la me.\n^ mm. 13 Míetrɔ ŋkɔa.


Yosef Si Tso Arimatia Tia Akpa Si Dzi Wòanɔ\nGbetakpɔxɔ—Tata Si Míesrɔ̃na | October 2017\nGBE BUBU Afrikaans Albanian Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Vietnamese Waray-Waray Wolaita Xhosa Yoruba Zande Zapotec (Isthmus) Zulu\nEWƆ nuku na Yosef si tso Arimatia la be dzi ɖo ye ƒo yete ŋu do ɖe Roma nutodziɖula, Pontio Pilato, ŋkume. Amewo nya Pontio Pilato be eƒe nya me sẽ. Ke hã, hafi woate ŋu aɖi Yesu le bubumɔ nu la, ele be ame aɖe nabia Pilato wòaɖe asi le Yesu ƒe kukua ŋu. Abe ale si nuwo va yii ene la, Pilato gbɔ yiyi nɔ bɔbɔe wu ale si Yosef anya bui. Esi Pilato kpɔ kpeɖodzi tso asrafomegã aɖe gbɔ be Yesu ku xoxo vɔ la, ewɔ ɖe Yosef ƒe biabiaa dzi. Togbɔ be Yosef lé blanui vevie hãa, eɖe abla yi afi si woklã Yesu ɖo.—Marko 15:42-45.\nAme kae nye Yosef si tso Arimatia?\nƑomedodo kae nɔ eya kple Yesu dome?\nEye nu ka tae wòle be nàtsɔ ɖe le eƒe ŋutinyaa me?\nENYE SANHEDRIN LA ME TƆ\nAme si gbɔgbɔ ʋã wòŋlɔ Marko ƒe Nyanyuigbalẽa yɔ Yosef be “Adaŋudeha la me tɔ xɔŋkɔ.” Le go sia me la, Adaŋudeha la kee nye Sanhedrin la, si nye Yudatɔwo ƒe ʋɔnudrɔ̃ƒe kɔkɔtɔ. (Marko 15:1, 43) Eya ta, Yosef nye Yudatɔwo ƒe ŋgɔnɔlawo dometɔ ɖeka, eye esia na nu si ta woɖe mɔ nɛ wòyi Roma nutodziɖulaa gbɔ la me kɔ. Eye mewɔ nuku be Yosef nye kesinɔtɔ o.—Mat. 27:57.\nÐe dzi le ƒowò be nàʋu eme be Yesue nye yeƒe Fia?\nAbe ƒuƒoƒo ene la, Sanhedrin la lé fu Yesu vevie. Sanhedrin la me tɔwo ɖo nugbe be yewoawu Yesu. Gake Biblia gblɔ be Yosef ya nye “ame nyui kple ame dzɔdzɔe.” (Luka 23:50) To vovo na Sanhedrin la me tɔ akpa gãtɔ la, eɖia anukware, enɔa agbe nyui eye wòwɔa eƒe ŋutete ɖe sia ɖe be yeawɔ Mawu ƒe sewo dzi. Azɔ hã, enɔ “Mawu Fiaɖuƒe la lalam,” eye esia na nu si ta wòva zu Yesu ƒe nusrɔ̃lawo dometɔ ɖeka ɖo la dze ƒãa. (Marko 15:43; Mat. 27:57) Elɔ̃ nu si nye nyateƒe kple nu si le dzɔdzɔe kple eƒe dzi blibo, eye anɔ eme be esia tae Yesu ƒe gbedeasia wɔ dɔ ɖe edzi ɖo.\nENYE YESU ƑE NUSRƆ̃LA LE ADZAME\nYohanes 19:38 gblɔ be Yosef “nye Yesu ƒe nusrɔ̃la le adzame le vɔvɔ̃ na Yudatɔwo ta.” Nu kae Yosef nɔ vɔvɔ̃m na? Enya ale si gbegbe Yudatɔwo lé fu Yesui kple ale si woɖoe kplikpaa be yewoanya ame sia ame si aʋu eme be yexɔ edzi se la ɖa le Yudatɔwo ƒe ƒuƒoƒea. (Yoh. 7:45-49; 9:22) Ne wonya ame aɖe le ƒuƒoƒea la, efia be woado vloe, amewo magade ha kplii o, eye woagbe nu le egbɔ keŋkeŋ. Eya ta, esesẽ na Yosef be wòaʋu eme le gaglãgbe be yexɔ Yesu dzi se. Esia wɔwɔ ana ɖoƒe si wòle nage le esi eye bubu naklo le eŋu.\nMenye Yosef koe nɔ nɔnɔme ɖefuname sia me o. Le Yohanes 12:42 ƒe nyaa nu la, “kplɔlawo dometɔ geɖe gɔ̃ hã xɔ [Yesu dzi] se, gake womeʋua eme be yewoxɔ edzi se o le Farisitɔwo ta, ale be woaganya wo ɖa le ƒuƒoƒe la me o.” Ame bubu aɖe si nɔ nɔnɔme ma ke me lae nye Nikodemo, si hã nye Sanhedrin la me tɔ.—Yoh. 3:1-10; 7:50-52.\nYosef, ya nye Yesu ƒe nusrɔ̃la, gake mete ŋu ʋu eme le amewo ŋkume o. Nya sia nye ŋkubiãnya, elabena Yesu gblɔ be: “Ame sia ame si ʋua menye le amewo ŋkume la, nye hã maʋu eme le Fofonye si le dziƒowo la ŋkume. Ke ame si gbe nu le gbɔnye le amewo ŋkume la, nye hã magbe nu le egbɔ le Fofonye si le dziƒowo la ŋkume.” (Mat. 10:32, 33) Yosef megbe nu le Yesu gbɔ o, evɔ dzi menɔ eƒo wòʋu eme be yexɔ edzi se hã o. Ðe dzi le ƒowòa?\nNu nyui aɖe si Yosef wɔ, si ŋu Biblia ƒo nu tsoe ye nye be meda asi ɖe nugbe si Sanhedrin la ɖo ɖe Yesu ŋu la dzi o. (Luka 23:51) Ðewohĩ, abe ale si ame aɖewo susui ene la, Yosef menɔ eteƒe esime wonɔ ʋɔnu drɔ̃m Yesu o. Aleke kee wòɖanɔ o, ale si wote nya dzɔdzɔe ɖe to vɔ̃ɖitɔe alea anya te ɖe Yosef dzi vevie—gake mate ŋu awɔ naneke atsɔ axe mɔ ɖe enu o!\nEÐU EVEDOMESINƆNƆ DZI\nKaka Yesu ƒe kuɣi naɖo la, edze ƒãa be Yosef ɖu vɔvɔ̃ dzi, eye etso nya me be yeawɔ ɖeka kple Yesu yomedzelawo. Nyametsotso ma dze le nya siwo le Marko 15:43 la me, afi si gblɔ be: “Edo dzi yi Pilato gbɔ ɖabia Yesu ƒe kukua.”\nAnɔ eme be Yosef kpɔ eteƒe esime Yesu ku. Le nyateƒe me la, enya be Yesu ku hafi Pilato va nyae. Eya ta, esi Yosef bia be woatsɔ Yesu ƒe kukua ana ye la, nutodziɖulaa “di be yeanya ne [Yesu ku] xoxo.” (Marko 15:44) Ne Yosef kpɔ ale si Yesu se veve helĩhelĩ le fuwɔametia ŋu hafi ku teƒe la, ɖe wòanye be nudzɔdzɔ gbãdziname ma teƒe kpɔkpɔ ʋãe wòdzro eɖokui me kpɔ hetso nya be mlɔeba be ele be yeanɔ nyateƒea ƒe akpa dzia? Anɔ eme nenema. Ne mede ɖeke o hã la, fifia ya Yosef ƒe dzi ʋãe wòɖe afɔ. Maganye Yesu ƒe nusrɔ̃la le adzame azɔ o.\nYOSEF ÐI YESU\nLe Yudatɔwo ƒe se nu la, ele be woaɖi ame siwo wohe ɖe ati ŋu hafi ɣe naɖo to. (5 Mose 21:22, 23) Gake nu si Romatɔwo ya wɔnae nye be wogblẽa nu vlo wɔla siwo wohe ɖe ati ŋu la ƒe kukuawo ɖe atiawo ŋu wonyunyɔna loo alo woɖia wo ɖe yɔdo gã ɖeka me. Ke hã, Yosef medi be wòanɔ nenema le Yesu gome o. Yɔdo yeye si woɖe ɖe agakpe me le Yosef si le teƒe si gogo afi si wohe Yesu ɖe ati ŋu le. Wometsɔ ame aɖeke mlɔ eme kpɔ o, si ɖee fia be Yosef ʋu tso Arimatia * yi Yerusalem eteƒe medidi o, eye eɖoe be afi ma nanye yeƒe ƒomea ƒe ameɖiƒe. (Luka 23:53; Yoh. 19:41) Yosef ɖe dɔmenyo fia esi wòɖi Yesu ɖe eya ŋutɔ ƒe yɔdo si wòtu na eɖokui la me, eye esia hã na nyagblɔɖi si nye be woaɖi Mesia la ɖe “kesinɔtɔwo dome” la va eme.—Yes. 53:5, 8, 9.\nÐe nane li si le vevie na wò wu ƒomedodo si le wò kple Yehowa domea?\nNyanyuigbalẽ eneawo katã gblɔ be esi woɖe Yesu le atia ŋu megbe la, Yosef xatsa aklala biɖibiɖi dzadzɛ aɖe ɖe eŋu eye wòtsɔe mlɔ eya ŋutɔ ƒe yɔdo me. (Mat. 27:59-61; Marko 15:46, 47; Luka 23:53, 55; Yoh. 19:38-40) Ame si ko Biblia gblɔ be eyae kpe ɖe Yosef ŋue nye Nikodemo, ame si tsɔ atike ʋeʋĩ siwo wosina na ame kukuwo la vɛ. Esi wònye be ŋutsu eve siawo nye ame ŋkutawo ta la, anɔ eme be menye woawo ŋutɔwoe kɔ Yesu ƒe kukua o. Anɔ eme godoo be wona woƒe subɔviwo kɔ Yesu ƒe kukua hetsɔe de yɔdoa me. Ne nenemae wowɔe hã la, nu si ŋutsu eve siawo wɔ la menye nu tsɛ o. Nu si tae nye be ame sia ame si ka asi ame kuku aɖe ŋu la ŋu mekɔ o hena ŋkeke adre, eye nu sia nu si ŋu wòka asii hã ŋu mekɔ o. (4 Mose 19:11; Hag. 2:13) Esia afia be womate ŋu anɔ amewo dome le Ŋutitotoŋkekenyui la ƒe kwasiɖaa me o, eye wɔna siwo katã ayi edzi kple azã si woaɖu le kwasiɖa ma me ato wo ŋu. (4 Mose 9:6) Azɔ hã, esi Yosef wɔ ɖoɖo woɖi Yesu la, esia ate ŋu ana ehatiwo nado vloe. Ke hã, Yosef nɔ klalo azɔ be nu ka kee ɖado tso eme o, yeaɖi Yesu le mɔ nyuitɔ nu eye yeaʋu eme le gaglãgbe be yenye Kristo ƒe nusrɔ̃lawo dometɔ ɖeka.\nALE SI YOSEF ƑE ŊUTINYAA WU ENU\nWomegaƒo nu tso Yosef si tso Arimatia la ŋu le Biblia ƒe akpa aɖeke tsɔ wu Nyanyuigbalẽawo siwo ƒo nu tso ale si woɖi Yesu ŋu la me o. Esia na biabia sia fɔ ɖe te: Nu kae va dzɔ ɖe edzi emegbe? Nya lae nye be, míenya o. Gake le nu siwo me míedzro va yi nu la, kakaɖedzi li be eʋu eme le gaglãgbe be yenye Kristotɔ. Esia dze ƒãa, elabena esime wònɔ dodokpɔ kple kuxi mawo me tom la, mena ta o, ke eƒe xɔse me gasẽ ɖe edzi eye dzi gaɖo eƒo geɖe wu boŋ. Nu nyui aɖee nye ema.\nŊutinya sia na biabia aɖe fɔ ɖe te si ŋu wòle be mía dometɔ ɖe sia ɖe nabu: Ðe nane li—eɖanye ɖoƒe, dɔwɔɖui, nunɔamesiwo, ƒomekadodowo alo ablɔɖe si le mía si o—si le vevie na mí wu ƒomedodo si le mía kple Yehowa domea?\n^ mm. 18 Anɔ eme be Arimatiae nye Rama, si nye egbegbe Rentis (alo Rantis). Afi mae nyagblɔɖila Samuel tso. Dua le Yerusalem ƒe dzieheɣetoɖoƒe eye wòdidi tso Yerusalem kilometa 35.—1 Sam. 1:19, 20.\nƉoe Ɖe Amewo Ɖoe Ɖe Amewo Yosef Si Tso Arimatia Tia Akpa Si Dzi Wòanɔ\nAGBEMEŊUTINYA Yehowa Yra Mí Esi Míewɔ Nu Si Wòdi Tso Mía Si\n‘Mitsɔ Nuwɔna Kple Nyateƒe Lɔ̃ Ame’\nNyateƒea ‘Mehea Ŋutifafa Vɛ O, Ke Yi Boŋ’\nZakariya Ƒe Ŋutegawo—Ale Si Woka Wò\nTasiaɖamwo Kple Fiakuku Aɖe Le Tawò Kpɔm\nDɔmenyonuwɔna Ðeka Aɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2017\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2017\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA October 2017\nGBETAKPƆXƆ—TATA SI MÍESRƆ̃NA October 2017\nWodzra Yesu Ƒe Kukua Ðo Heɖii


GBE BUBU Albanian Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Igbo Iloko Indonesian Italian Japanese Kannada Kiluba Kinyarwanda Korean Latvian Lithuanian Macedonian Malagasy Malayalam Marathi Mizo Moore Myanmar Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tiv Tshiluba Tsonga Turkish Twi Ukrainian Urdu Venda Vietnamese\nMawu Ƒe Fiaɖuƒe Dziɖuɖu—Enye Nu Ŋutɔŋutɔ Si Li Egbea\n“Aleke dukɔ gbogbo siwo ƒe dekɔnuwo kple ŋgɔyiyiwo wɔwɔ to vovo alea gbegbe ate ŋu awɔ alɔ̃ ɖe nya ɖeka dzii? Wogblɔ be amedzidzedze aɖe si atso ɣletinyigba bubu aɖe dzi koe ana amegbetɔƒomea katã nawɔ ɖeka.”—The Age, Australiatɔwo ƒe nyadzɔdzɔgbalẽ.\nAMEDZIDZEDZE natso ɣletinyigba bubu aɖe dzia? Eɖanye amedzidzedze mae ana dukɔ siwo katã le anyigba dzi awɔ ɖeka loo alo womawɔe o la, Biblia ƒe nyagblɔɖiwo ya gblɔ xaxa gã aɖe si tu aƒe, si ana be dukɔ siwo katã le xexeame nawɔ ɖeka la, ŋu nya ɖi. Nyateƒee be ŋusẽ siwo tso dziƒonutowo me koe ahe xaxa sia vɛ.\nFia Dawid si ɖu dzi le blema Israel ƒo nu tso xexe sia me ƒe nɔnɔmea ŋu le nyagblɔɖi me. Mawu ƒe gbɔgbɔ ʋãe wòŋlɔ bena: “Anyigba dzi fiawo tso, eye amegãwo ƒo takpli ɖe adaŋu me ɖe Yehowa kple eƒe amesiamina ŋu. Mina míatso woƒe kawo, eye míaɖe woƒe gawo aƒu gbe le mía ŋu!” (Psalmo 2:2, 3; Dɔwɔwɔwo 4:25, 26) De dzesii be xexe sia me dziɖulawo aƒo takpli ɖe aɖaŋu me ɖekae ɖe Yehowa, xexeame katã Wɔla kple eƒe amesiamina, alo eƒe Fia si wòɖo, Yesu Kristo, ŋu. Aleke esia ava emee?\nLe Biblia ƒe ɣeyiɣikɔntabubu kple nyagblɔɖi siwo va eme va yi nu la, woɖo Mawu ƒe Fiaɖuƒea, si Yesu Kristo nye Fia na, anyi le dziƒo le 1914 me. * Le ɣemaɣi la, tameɖoɖo ɖekae nɔ xexeame dukɔwo si. Le esi teƒe be woabɔbɔ wo ɖokui ɖe Mawu ƒe Fiaɖuƒe yeyea te la, woƒo wo ɖokui ɖe ŋusẽ ʋiʋli—si nye Aʋagã la, alo Xexemeʋa I,—me.\nAleke Yehowa Mawu bua nɔnɔme sia si amegbetɔ siwo nye dziɖulawo ɖena fiana lae? “Amesi bɔbɔ nɔ dziƒo la, le nu kom, eye Aƒetɔ la le alɔme ɖem le wo ŋu. Emegbe aƒo nu kpli wo le eƒe dɔmedzoe me, eye wòado ŋɔdzi na wo le eƒe dziku me.” Eye Yehowa agblɔ na Via, si nye Fiaɖuƒea ƒe Fia si Wòɖo la be: “Biam, eye matsɔ dukɔwo awɔ wò domenyinu kple anyigba ƒe mlɔenuwo awɔ tɔwòe! Àtsɔ gatikplɔ ato wo nyanyanya, eye agbã wo abe zemela ƒe ze ene!”—Psalmo 2:4, 5, 8, 9.\nAtsɔ gatikplɔ atsrɔ̃ dukɔ siwo tsi tre ɖe eƒe Fiaɖuƒea ŋu la gbidigbidi le Harmagedon me. Biblia ƒe agbalẽ mamletɔ, Nyaɖeɖefia, ɖɔ wɔna mlɔetɔ sia be “Mawu ŋusẽkatãtɔ la, ƒe ŋkeke gã la ƒe aʋawɔwɔ,” si ŋu wole “xexeame katã ƒe fiawo” nu ƒom ƒu ɖo be woawɔ. (Nyaɖeɖefia 16:14, 16) Gbɔgbɔ vɔ̃wo akpɔ ŋusẽ ɖe anyigba dzi dukɔwo dzi ale gbegbe be taɖodzinu ɖeka, si anye be—woakpe aʋa kple Mawu Ŋusẽkatãtɔ la nava nɔ wo si mlɔeba.\nƔeyiɣi si amegbetɔwo katã awɔ ɖeka be woawɔ aʋa kple Mawu ƒe dziɖulanyenye la le aƒe tum ŋutɔ. Evɔ la, woƒe “ɖekawɔwɔa” mahe ŋutifafa aɖeke vɛ na woa ŋutɔwo o. Ke boŋ woƒe wɔna la anye ŋutifafa si ameƒomea le mɔ kpɔm na ɣeyiɣi didi aɖee nye esia la ƒe gɔmedzedze. Nukatae wòanɔ nenema? Le aʋa mlɔe sia wɔwɔ me la, “Mawu ƒe Fiaɖuƒe la agbã fiaɖuƒe mawo [siwo le xexeame] katã, eye wòagblẽ wo, ke eya ŋutɔ anɔ anyi tegbee.” (Daniel 2:44) Menye amegbetɔwo ƒe habɔbɔ aɖekee anye dziɖuɖu si ahe ŋutifafa si ameƒomea di vevie la vɛ o, ke boŋ Mawu ƒe Fiaɖuƒeae ahee vɛ.\nFiaɖuƒe Dziɖuɖua ƒe Dziɖula Gã\nEmae nye fiaɖuƒe si dzianukwaretɔ geɖe do gbe ɖa bia be: “Wò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!” (Mateo 6:10) Le esi teƒe be Mawu ƒe Fiaɖuƒea nanye dzime ƒe nɔnɔme dzro aɖe ko la, enye dziɖuɖu ŋutɔŋutɔ si wɔ nukunu geɖewo tso esime woɖoe anyi le dziƒo tso keke ƒe 1914 me ke. Mína míabu nya vevi aɖewo siwo ɖee fia be Mawu ƒe Fiaɖuƒea nye nu ŋutɔŋutɔ si le dɔ wɔm kple ŋkubiã egbea ŋu kpɔ.\nGbã la, Yesu Kristo, si nye Fia si woɖo la le Fiaɖuƒea ƒe akpa vevi sẽŋu aɖe dzi ɖum. Le ƒe 33 M.Ŋ. me la, Yehowa Mawu ɖo Yesu Kristo wònye Kristo-hamea ƒe Ta. (Efesotɔwo 1:22) Yesu le eƒe tanyenyea ŋudɔ wɔm tso ɣemaɣi, eye wòle eƒe dɔnunɔlanyenye ƒe ŋutetea ɖem fia. Le kpɔɖeŋu me, esi dɔ gã aɖe to le Yudea la, Kristo-hamea ɖe afɔ enumake le kpekpeɖeŋunana emetɔwo me. Wowɔ ɖoɖo be woana kpekpeɖeŋu, eye wotsɔ nunanawo de Barnaba kple Saul si be woatsɔ wo ayi na nɔvi siwo le Antioxia.—Dɔwɔwɔwo 11:27-30.\nNe Fiaɖuƒe ƒe dziɖuɖua le dɔ wɔm ŋutɔŋutɔ la, míate ŋu akpɔ mɔ na nuwɔnuku bubuwo gɔ̃ hã. Ne afɔkuwo—anyigbaʋuʋu, dɔwuame, tsiɖɔɖɔ, ahom sesẽ, towo ƒe wowó—dzɔ la, Yehowa Ðasefowo ƒe Kristo-Hamea wɔa nu kpata hekpena ɖe haxɔsetɔwo kple ame bubu siwo le teƒe si afɔkua dzɔ le la ŋu. Le kpɔɖeŋu me, esi anyigba ʋuʋu sesĩe le El Salvador le January kple February ƒe 2001 me la, wowɔ kpekpeɖeŋununana ƒe ɖoɖo le dukɔ bliboa me, eye Yehowa Ðasefo siwo le Canada, Guatemala, kple United States na kpekpeɖeŋu. Wogbugbɔ woƒe kpekpeƒe etɔ̃ kple aƒe siwo wu 500 tu le ɣeyiɣi kpui aɖe ko me.\nMawu ƒe Fiaɖuƒe Dziɖuɖua Teviwo\nTso esime woɖo Mawu ƒe Dziƒofiaɖuƒea anyi le ƒe 1914 me la, Fiaɖuƒea le eteviwo katã nu ƒom ƒu tso amewo dome le xexeame katã eye wòwɔa ɖoɖo na wo. Esia nye nyagblɔɖi ɖedzesi aɖe si Yesaya ŋlɔ ɖi la ƒe mevava: “Ava me le ŋkeke mlɔeawo me be, Yehowa ƒe aƒe ƒe to [eƒe tadedeagu vavãtɔ si ƒo ɖesiaɖe ta] la akɔ ta agbɔ towo ŋu, . . . eye anyigba dzi dukɔwo katã aƒo zi ɖe eŋu.” Nyagblɔɖia ɖee fia be ‘ame geɖewo’ ayi ɖe to ma dzi eye woaxɔ Yehowa ƒe nufiame kple sewo.—Yesaya 2:2, 3.\nNuwɔna sia wɔe be amewo ƒe ƒuƒoƒo ɖedzesi aɖe do le egbeŋkekeawo me—si nye dukɔwo dome nɔviwo ƒe habɔbɔ siwo me tɔwo wu Kristotɔwo 6,000,000 eye wole dukɔ 230 kple edzivɔwo me. Le Yehowa Ðasefowo ƒe dukɔwo dome takpekpe siwo wowɔna me la, lɔlɔ̃, ŋutifafa, kple ɖekawɔwɔ si nɔa ameha gã siwo tso dukɔ vovovowo, dekɔnu vovovowo, eye wodoa gbe vovovowo me la dome wɔa mo yaa na eteƒekpɔlawo ale gbegbe. (Dɔwɔwɔwo 10:34, 35) Ðe malɔ̃ ɖe edzi be, hafi dziɖuɖu aɖe nate ŋu ahe ame alafa geɖewo tso gbe vovovo dolawo dome aƒo ƒu ɖekae la, ele be ŋusẽ nanɔ eŋu, woali ke—eye wòanye esi li ŋutɔŋutɔ—oa?\nMawu ƒe Fiaɖuƒe Kple Nufiameɖoɖo\nDzidzenuwo le dziɖuɖu ɖesiaɖe si eye wòkpɔa mɔ be ye teviwo nawɔ ɖe wo dzi, ele be amesiame si adi be yeanɔ dziɖuɖu ma te la nawɔ ɖe dzidzenu mawo dzi. Nenema kee dzidzenuwo le Mawu ƒe Fiaɖuƒea hã si siwo dzi wòle be amesiame si adze anɔ eme la nawɔ ɖo. Gake nyateƒeae nye be, be woana amesiwo tso teƒe vovovowo nalɔ̃ ɖe dzidzenu ɖeka dzi ahawɔ ɖe wo dzi la nye dɔ gã aɖe si sesẽ ŋutɔ. Nu bubu aɖe hã si ɖo kpe Mawu ƒe Fiaɖuƒea ƒe nu ŋutɔŋutɔnyenye dzie nye be—eƒe nufiameɖoɖo siwo ɖea kpe ŋutɔ la ɖoa dzia kple tamesusuwo gbɔ eye wonana ame wɔa tɔtrɔ le agbe me.\nAleke Fiaɖuƒe dziɖuɖua wɔa dɔ gãa siae? Ewɔnɛ toa apostoloawo ƒe gbeƒãɖeɖe mɔnu, siwo nye tso “aƒeme yi aƒeme” kple Mawu ƒe Nya la fiafia ame ɖekaɖekawo dzi. (Dɔwɔwɔwo 5:42; 20:20) Aleke nufiamedɔ sia ɖea kpee? Jacques Johnson, si nye Katolikotɔwo ƒe nunɔla aɖe, ŋlɔ alesi wòdze agbagba vevie be yeable nyɔnu aɖe nue be Yehowa Ðasefowo nagasrɔ̃ Biblia kplii o ɖe Canadatɔwo ƒe nyadzɔdzɔgbalẽ aɖe me. Egblɔ be: “Metɔtɔ eye mekpɔe dze sii be nyemakpɔ dzidzedze le eƒe susu tɔtrɔ me o. Meva nɔ ekpɔm dze sii be le ɣleti geɖe siwo do ŋgɔ me la, Ðasefo nyɔnu siawo tu ƒomedodo kplikplikpli ŋutɔ aɖe ɖo ɖe woa kple vidada sia si metsi boo o, eye mete ŋu doa go hã o, la dome. Wote ŋu wɔ esia to kpekpeɖeŋu nanae kple xɔlɔ̃dzedzee me, si wɔe be wotu kadodo si me sẽ la ɖo kplii. Eteƒe medidi hafi wòva zu woƒe subɔsubɔhaa me tɔ dovevienu o, eye nyemete ŋu wɔ nu boo aɖeke tsɔ xe mɔ be wòagadzɔ nenema o.” Abe alesi Yehowa Ðasefowo to Biblia me gbedasi kple woƒe Kristotɔ ƒe agbenɔnɔ dzi fia nu amesia si nye Katolikotɔ tsã ene la, nenema kee wole ame miliɔn geɖewo hã ƒe dzi gbɔ ɖom kple nyanyuia le xexeame katã.\nBiblia dzie wotu nufiamedɔ—Fiaɖuƒea ƒe hehenana—sia si kpena ɖe ame ŋu wònɔa agbe nyui wòsɔna ɖe Biblia ƒe nudidiwo nu la ɖo. Efia amewo be woalɔ̃ wo nɔewo ahade bubu wo nɔewo ŋu eɖanye afika kee woɖatso o. (Yohanes 13:34, 35) Ekpena ɖe amewo ŋu hã be wòawɔ ɖe nuxlɔ̃ame sia dzi be: “Migana miaƒe anyinɔnɔ naɖi xexe sia me o, hafi mitrɔ miaƒe nɔnɔme to miaƒe tamesusu ƒe yeyewɔwɔ me boŋ, bene miadzro nusi nye Mawu ƒe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.” (Romatɔwo 12:2) Ame miliɔn geɖewo ɖe asi le woƒe tsã gbenɔnɔ ŋu eye wotsɔa dzidzɔ wɔna ɖe Fiaɖuƒe dziɖuɖua ƒe sewo kple gɔmeɖosewo dzi, si wɔe be wole ŋutifafa me hele dzidzɔ kpɔm fifia, eye wole mɔ kpɔm na etsɔme nyuie si le wo ŋgɔ la.—Kolosetɔwo 3:9-11.\nNu vevi si le kpekpem ɖe wo ŋu be wole xexeame godoo ƒe ŋutifafa sia mee nye Gbetakpɔxɔ magazine sia. To gbegɔmeɖeɖe mɔnu si ŋu wowɔ ɖoɖo ɖo, kple agbalẽtamɔ̃ si taa gbe vovovowo zi ɖeka dzi la, wote ŋu taa Gbetakpɔxɔ ƒe nyatiwo ɖe gbe vovovo 135 me le ɣeyiɣi ɖeka me, eye le xexeame godoo la, exlẽla siwo wu 95 le alafa me te ŋu srɔ̃a nyatiawo le woa ŋutɔwo degbe me le ɣeyiɣi ɖeka me.\nMormon sɔlemehaa ŋutinyaŋlɔla aɖe ŋlɔ nu tso mawunyadɔgbedela kpɔdzidze siwo ɖedzesi wu, siwo menye eƒe sɔlemeha me tɔwo o, ŋu. Eyɔ Gbetakpɔxɔ kple Nyɔ! siwo Yehowa Ðasefowo ta la be woawoe nye magazine siwo sɔ wu na nyanyuia kaka, egblɔ be: “Ame aɖeke mate ŋu aƒo nu atsi tre ɖe Gbetakpɔxɔ alo Nyɔ! ŋu be edea ɖekematsɔleme ƒe dzi ƒo o—ke boŋ ɖe wonyɔa ɖetsɔleme—si ƒãa hafi medea dzesi etɔgbe le subɔsubɔha bubuwo ƒe agbalẽwo me—la ɖe ame me. Alesi Gbetakpɔxɔ kple Nyɔ! me nyatiwo nyea nyateƒe, siwo ŋu wowɔa numekuku nyuiewo le, eye woƒoa nu tsoa xexeme nudzɔdzɔwo ŋu la wɔe be wo xexlẽ doa dzidzɔ na ame.”\nKpeɖodzi si ɖee fia be Mawu ƒe Fiaɖuƒea nye nu ŋutɔŋutɔ eye wòle dɔ wɔm la me kɔ ƒãa. Yehowa Ðasefowo tsɔ dzidzɔ kple dzonɔameme le gbeƒã ɖem “fiaɖuƒeŋutinya nyui sia” na wo haviwo hele wo kpem be woava zu eteviwo. (Mateo 24:14) Ðe mɔkpɔkpɔ ma do dzidzɔ na wòa? Àte ŋu ase vivi le yayra si le hadede kple amesiwo wole hehe sia namee eye wole agbagba dzem be yewoanɔ agbe ɖe Fiaɖuƒea ƒe dzidzenuwo nu la me. Gawu la, mɔkpɔkpɔ si nye be míava nɔ agbe le Fiaɖuƒea ƒe dziɖuɖua te le xexe yeye si ŋugbe wodo, si me “dzɔdzɔenyenye anɔ” la, me ate ŋu asu asiwò.—Petro II, 3:13.\n^ mm. 5 Be nàkpɔ numekɔkɔ si deto wu esia la, kpɔ tanya si nye “Mawu ƒe Fiaɖuƒea Le Dzi Ðum” le agbalẽ si nye Sidzedze si Kplɔa Ame Yia Agbe Mavɔ Me, si Yehowa Ðasefowo ta, ƒe axa 90-7.\nLe ƒe 1914 me la, dukɔwo ƒo wo ɖokui ɖe xexemeʋa wɔwɔ me\n[Nɔnɔmetata siwo le axa 6]\nLɔlɔ̃nu faa kpekpeɖeŋu dɔwɔnawo nye Kristotɔwo ƒe lɔlɔ̃ɖeɖefia ƒe kpeɖodzi\nNufiame ƒe ɖoɖowɔɖi ɖeka si dzi Yehowa Ðasefo siwo le xexeame katã zɔna ɖo la le vi ɖem na wo\nƉoe Ɖe Amewo Ɖoe Ɖe Amewo Mawu Ƒe Fiaɖuƒe Dziɖuɖu—Enye Nu Ŋutɔŋutɔ Si Li Egbea\nw04 8/1 axa 4-7


2 Fiawo 8 | Biblia Le Internet Dzi | Xexe Yeye Gɔmeɖeɖe\n2 Fiawo 8:1-29\nWogbugbɔ Sunem nyɔnu la ƒe anyigba nɛ (1-6)\nElisa, Ben-Hadad kple Hazael (7-15)\nYuda-fia Yehoram (16-24)\nYuda-fia Ahaziya (25-29)\n8 Eye Elisa gblɔ na nyɔnu si ƒe vi wògbɔ agbee+ la be: “Wò kple wò aƒemetɔwo mitso miayi aɖanye amedzro le afi sia afi si miate ŋu anye amedzro le, elabena Yehowa ana dɔ nato+ le anyigba la dzi ƒe adre sɔŋ.” 2 Ale nyɔnu la tso hewɔ abe ale si Mawu vavã ƒe ame la gblɔ ene. Eya kple eƒe aƒemetɔwo dzo, eye woyi ɖanɔ Filistitɔwo ƒe anyigba dzi+ ƒe adre. 3 Le ƒe adrea ƒe nuwuwu la, nyɔnua gbugbɔ tso Filistitɔwo ƒe anyigba dzi, eye wòyi ɖaɖe kuku na fia la be wòatrɔ yeƒe aƒe kple agble ana ye. 4 Fia la gblɔ na Mawu vavã ƒe ame la ƒe subɔvi Gehazi be: “Meɖe kuku, gblɔ nu gã siwo katã Elisa wɔ la nam.”+ 5 Eye esi wòle ale si wògbɔ agbe ame kukua ŋu nya gblɔm na fiaa la,+ kpɔ ɖa, nyɔnu si ƒe vi wògbɔ agbee lae nye esi va le kuku ɖem na fia la be wòatrɔ yeƒe aƒe kple agble ana ye.+ Enumake Gehazi gblɔ be: “Nye aƒetɔ fia, nyɔnu lae nye esi, eye via si Elisa gbɔ agbee la hãe nye esi.” 6 Eye fia la bia nyɔnua wògblɔ nya la nɛ. Eye fia la ɖe fiaŋume ɖeka kpe ɖe nyɔnua ŋu gblɔ be: “Gbugbɔ eƒe nuwo katã kple nuku siwo katã wɔ le agblea me tso gbe si gbe wòdzo le anyigba la dzi va se ɖe fifia la nɛ.” 7 Elisa va Damasko+ esime Siria-fia Ben-Hadad+ nɔ dɔ lém. Eye wova gblɔe nɛ be: “Mawu vavã ƒe ame+ la va afi sia.” 8 Eye fia la gblɔ na Hazael+ be: “Tsɔ nunana aɖe ɖe asi nàyi aɖado go Mawu vavã ƒe ame+ la. Eye nàbia gbe Yehowa le egbɔ be, ‘Mahaya le dɔléle sia mea?’” 9 Ale Hazael yi ɖado goe, eye wòtsɔ nunanaawo ɖe asi: Wonye Damasko ƒe nu nyuiwo katã ƒomevi, siwo wotsɔ do agba na kposɔ blaene. Eye wòva tɔ ɖe eŋkume gblɔ be: “Viwò Ben-Hadad, Siria-fia, dɔm ɖe gbɔwò be mabia be, ‘Mahaya le dɔléle sia mea?’” 10 Elisa ɖo eŋu nɛ be: “Yi ɖagblɔ nɛ be, ‘Àhaya godoo,’ gake Yehowa ɖee fiam be àku kokoko.”+ 11 Eye Mawu vavã ƒe ame la fɔ ŋku ɖe edzi gãa henɔ ekpɔm, ale be wòtɔtɔ. Eye Mawu vavã ƒe ame la de asi avifafa me. 12 Eye Hazael biae be: “Nu ka tae nye aƒetɔ le avi fam?” Eɖo eŋu be: “Elabena menya nu vevi si wɔ ge nègbɔna Israel-viwo.+ Àtɔ dzo woƒe du sesẽwo, àwu woƒe ame veviwo kple yi, àtsɔ wo viwo axlã ɖe nu, eye àdze ƒo le woƒe funɔwo nu.”+ 13 Hazael ɖo eŋu nɛ be: “Ame kae wò subɔvi avu gbɔlo sia nye, be wòawɔ nu sia?” Ke Elisa gblɔ be: “Yehowa ɖee fiam be wòe anye fia ɖe Siria dzi.”+ 14 Emegbe edzo le Elisa gbɔ va eya ŋutɔ ƒe aƒetɔ gbɔ, eye wòbiae be: “Nya kae Elisa gblɔ na wò?” Eɖo eŋu be: “Egblɔ nam be, ‘Àhaya.’”+ 15 Esi ŋu ke la, etsɔ abadzivɔ de tsi me tsɔ tsyɔ mo na fia la, va se ɖe esime wòku.+ Eye Hazael zu fia ɖe eteƒe.+ 16 Le Yehoram,+ Israel-fia Ahab vi, ƒe ƒe atɔ̃lia me la, Yehoram,+ Yuda-fia Yehosafat vi, zu fia, esime Yehosafat nye Yuda-fia. 17 Exɔ ƒe blaetɔ̃ vɔ eve esime wòzu fia, eye wòɖu fia ƒe enyi le Yerusalem. 18 Eto Israel-fiawo ƒe ʋe me,+ abe ale si tututu Ahab ƒe aƒemetɔwo wɔ ene,+ elabena Ahab vinyɔnue wòɖe;+ eye wòwɔ nu si nye vɔ̃ le Yehowa ŋkume.+ 19 Ke Yehowa medi be yeatsrɔ̃ Yuda o le eƒe subɔla David ta,+ elabena edo ŋugbe nɛ be yeana akaɖi aɖe eya+ kple viawo ɖaa. 20 Eƒe ŋkekewo mee Edom dze aglã ɖe Yuda ŋu,+ eye woɖo fia na wo ɖokui.+ 21 Eya ta Yehoram ho yi Zair kple eƒe tasiaɖamwo katã, eye wòfɔ le zã me yi ɖasi Edomtɔ siwo ɖe to ɖe eya kple tasiaɖam-megãwo; eye aʋakɔ la si yi woƒe agbadɔwo me. 22 Ke Edom dze aglã ɖe Yuda ŋu va se ɖe egbe sia. Ɣemaɣie Libna+ hã dze aglã. 23 Yehoram ŋutinya susɔeawo kple nu siwo katã wòwɔ la, woŋlɔ wo ɖe Yuda-fiawo ƒe ŋutinyagbalẽ me. 24 Eye wotsɔ Yehoram mlɔ tɔgbuiawo gbɔ, woɖii ɖe tɔgbuiawo gbɔ le David Ƒe Du la me.+ Eye via Ahaziya+ zu fia ɖe eteƒe. 25 Le Israel-fia Yehoram, Ahab vi ƒe ƒe wuievelia me la, Yuda-fia Yehoram vi Ahaziya zu fia.+ 26 Ahaziya xɔ ƒe blaeve vɔ eve esime wòzu fia, eye wòɖu fia ƒe ɖeka le Yerusalem. Dadaa ŋkɔe nye Ataliya,+ si nye Israel-fia Omri+ tɔgbuiyɔvi.* 27 Eto Ahab+ ƒe aƒe la ƒe ʋe me, eye wòwɔ nu si nye vɔ̃ le Yehowa ŋkume abe Ahab ƒe aƒe la ene, elabena eɖe Ahab ƒe ƒomea me tɔ.+ 28 Eya ta ekplɔ Yehoram, Ahab vi, ɖo yi aʋa wɔ ge kple Siria-fia Hazael le Ramot-Gilead,+ ke Siriatɔwo de abi Yehoram+ ŋu. 29 Eya ta Fia Yehoram trɔ yi Yezreel+ be woakpɔ abi si Siriatɔwo de eŋu le Rama esime wòle aʋa wɔm kple Siria-fia+ Hazael la gbɔ nɛ. Ke Ahaziya, Yuda-fia Yehoram vi, yi Yehoram, Ahab vi, kpɔ ge ɖa le Yezreel, elabena exɔ abi.*\n^ Egɔmeɖeɖe tẽe, “vinyɔnu.”\n^ Alo, “edze dɔ.”\n2 Fiawo 8


GBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Quechua (Bolivia) Romanian Sepedi Setswana Silozi Slovak Slovenian Swahili Tsonga Turkish Ukrainian Urdu\nENYE dzidzɔ na mí be míana mianya be, míawɔ tɔtrɔ aɖewo le Gbetakpɔxɔ ŋu tso tata sia dzi. Hafi míaƒo nu tso nu yeye siwo anɔ eme ŋu la, mina míaƒo nu tso nu siwo matrɔ le eme o ŋu gbã.\nMagazine sia ƒe ŋkɔ, si nye, Gbetakpɔxɔ Le Gbeƒã Ðem Yehowa Ƒe Fiaɖuƒe la, metrɔ o. Eya ta Gbetakpɔxɔ ayi edzi anɔ Yehowa dom ɖe dzi be eyae nye Mawu vavã la, eye wòatsɔ Fiaɖuƒe ŋuti nya nyuia anɔ akɔ fam na exlẽlawo. Nyati siwo le tata sia ƒe axa 5-9 la dzro nu si Fiaɖuƒea nye kple ɣeyiɣi si wòava la me. Hekpe ɖe eŋu la, Gbetakpɔxɔ ayi edzi ade dzi ƒo na exlẽlawo be woaxɔ Yesu Kristo dzi ase, anɔ Biblia me nyateƒea fiam, eye anɔ te ɖe Biblia me nyagblɔɖiwo me vava dzi anɔ nu siwo le dzɔdzɔm le xexea me la me ɖem, abe ale si ko wòle ewɔm ƒe alafa ɖeka kple edzivɔe nye esia ene.\nEkema nu yeye kawoe anɔ eme? Na míaƒo nu tso nu yeye dodzidzɔname siwo adze le tata si anɔ dodom le ɣleti ɖe sia ɖe ƒe ŋkeke gbãtɔ dzi me la ŋu na wò. *\nNyati tuameɖo geɖe adze le esi ado le ɣletia ƒe ŋkeke gbãtɔ dzi la me. Nyati si ƒe tanyae nye, “Ènyaa?” ana numekɔkɔ vevi aɖewo ku ɖe Biblia me nudzɔdzɔ aɖewo koŋ ŋu, si akpe ɖe mía ŋu míase wo gɔme nyuie. Nyati si ƒe tanyae nye, “Te Ðe Mawu Ŋu” ahe susu yi nu si míate ŋu asrɔ̃ tso Yehowa ŋu le Biblia ƒe akpa aɖewo koŋ me la dzi. Akpa si nye “Exlẽlawo Bia Be . . . ” adzro nya siwo ame geɖe biana tso Biblia me nyawo ŋu la me. Le kpɔɖeŋu me, ame geɖe biaa wo ɖokuiwo be, “Ðe Mawu Fiaɖuƒea le ame ƒe dzi mea?” Nya sia ƒe ŋuɖoɖo dze le axa 13 lia.\nWotrɔ asi le nyati aɖewo, siwo anɔ vavam edziedzi la ŋu, be wòaɖe vi na ƒomewo. Nyati si ƒe tanyae nye, “Nu Vevi Siwo Nana Ƒomewo Kpɔa Dzidzɔ” la, adze zi ene le ƒea me, eye aƒo nu tso kuxi siwo doa mo ɖa ŋutɔŋutɔ le ƒomewo me la ŋu, eye wòafia ale si Biblia me gɔmeɖosewo ate ŋu akpe ɖe wo ŋu le kuxi siawo gbɔ kpɔkpɔ me. Nyati si ƒe tanyae nye, “Fia Nu Viwòwo” la adze zi ɖeka ɣleti eve ɖe sia ɖe, eye taɖodzinu si le eŋue nye be, dzilawo naxlẽe kple wo viwo. Le ɣleti si me nyati sia madze o la, nyati bubu, si nye, “Na Sɔhɛwo” adze ɖe eteƒe, eye anye Biblia sɔsrɔ̃ ƒe dɔdeasi na sɔhɛwo.\nNyati bubu aɖewo hã anɔ dzedzem zi ene le ƒea me. Esi ƒe tanyae nye “Srɔ̃ Woƒe Xɔse” la ade dzi ƒo na mí be míadze ame siwo ŋu Biblia ƒo nu tsoe la dometɔ aɖe ƒe kpɔɖeŋu yome. Le kpɔɖeŋu me, le tata sia ƒe axa 18-21 la, àxlẽ nuŋlɔɖi wɔdɔɖeamedzi aɖe tso nyagblɔɖila Eliya ŋu ahakpɔ ale si míate ŋu asrɔ̃ eƒe xɔse. Nyati si nye, “Lɛta Si Tso . . . ” la anye nyatakaka siwo tso duta nya nyui gblɔlawo kple ame bubu siwo le xexea ƒe akpa vovovowo la gbɔ. Nyati si nye, “Nu Si Míate Ŋu Asrɔ̃ Tso Yesu Gbɔ” la aɖe Biblia ƒe nufiafia veviwo me be wo gɔme sese nanɔ bɔbɔe.\nMíeka ɖe edzi be, Gbetakpɔxɔ ayi edzi anɔ dzidzɔ dom na nuxlẽla siwo dea bubu Biblia ŋu, eye wodi be yewoanya nu si tututu nye eƒe nufiafia la. Míele mɔ kpɔm be, magazine sia akpe ɖe ŋuwò nàke ɖe Biblia me nyateƒea, si dim nèle la ŋu.\n^ mm. 4 Tso fifia dzi la, míanɔ Gbetakpɔxɔ eve ƒomevi tam. Esi ado le ɣletia ƒe ŋkeke gbãtɔ dzi la anye esi míama na ame sia ame. Esi ado le ɣletia ƒe ŋkeke 15 lia dzi la anye tata si Yehowa Ðasefowo asrɔ̃ le woƒe kpekpewo me, gake ame sia ame ate ŋu ade kpekpe mawo faa.


Mateo 14 | Biblia Le Internet Dzi | Xexe Yeye Gɔmeɖeɖe\nWotso ta le Yohanes Amenyrɔɖetsimela nu (1-12)\nYesu na nuɖuɖu ŋutsu 5,000 (13-21)\nYesu zɔ tsi dzi (22-33)\nDɔdada na amewo le Genezaret (34-36)\n14 Ɣemaɣi la, nutodziɖula Herodes se Yesu ŋu nya,+ 2 eye wògblɔ na eŋumewo be: “Yohanes Amenyrɔɖetsimela lae nye ame sia. Wofɔe tso ame kukuwo dome, eya tae wòte ŋu le ŋusẽdɔwo wɔm ɖo.”+ 3 Do ŋgɔ na esia la, Herodes* lé Yohanes heblae de gaxɔ me le Herodia si nye nɔviaŋutsu Filipo srɔ̃ la ta.+ 4 Elabena Yohanes gblɔna nɛ enuenu be: “Mele se nu be nàxɔe aɖe o.”+ 5 Gake togbɔ be edi be yeawui hã la, enɔ vɔvɔ̃m na ameha la, elabena wobua Yohanes nyagblɔɖilae.+ 6 Ke esi wole Herodes ƒe dzigbezã+ ɖum la, Herodia vinyɔnu va ɖu ɣe le azãɖuƒea wòdze Herodes ŋu ale gbegbe,+ 7 eya ta eka atam do ŋugbe na nyɔnuvia be yeana nu sia nu si wòabia lae. 8 Esi dadaa de gbe to me nɛ ta la, egblɔ be: “Tsɔ Yohanes Amenyrɔɖetsimela ƒe ta de agba sia me nam.”+ 9 Togbɔ be ete ɖe fia la dzi hã la, le atam si wòka le ame siwo le kplɔ̃a ŋu kplii ŋkume ta la, eɖe gbe be woatsɔe anae. 10 Eya ta edɔ woyi ɖatso ta le Yohanes nu le gaxɔa me. 11 Eye wotsɔ eƒe ta de agba me vɛ, eye wotsɔe na nyɔnuvia wòtsɔ yi na dadaa. 12 Emegbe eƒe nusrɔ̃lawo va kɔ eƒe kukua yi ɖaɖi, eye wova ka eta na Yesu. 13 Esi Yesu see la, eya ɖeka ɖo tɔdziʋu dzo le afi ma yi teƒe tsoabo aɖe. Gake esi amehawo see la, woto afɔ tso duawo me dze eyome.+ 14 Esi wòɖi go la, ekpɔ ame gbogbo aɖewo, woƒe nu wɔ nublanui nɛ,+ eye wòda gbe le woƒe dɔnɔwo ŋu.+ 15 Ke esi fiẽsi ɖo la, eƒe nusrɔ̃lawo va gblɔ nɛ be: “Teƒe sia tso abo, eye zã le dodom; ɖe asi le ameha la ŋu ne woayi kɔƒeawo me aɖaƒle nu aɖu.”+ 16 Ke Yesu gblɔ na wo be: “Mehiã be woadzo o; miawo ŋutɔwo mina nu wo woaɖu.” 17 Woɖo eŋu nɛ be: “Naneke mele mía si le afi sia o, negbe abolo atɔ̃ kple tɔmelã eve ko.” 18 Egblɔ be: “Mitsɔ wo vɛ nam.” 19 Eye wògblɔ na amehawo be woanɔ anyi ɖe gbeawo dzi. Eye wòtsɔ abolo atɔ̃awo kple tɔmelã eveawo, ewu mo dzi kpɔ dziƒo heyra ɖe wo dzi,+ eye esi wòŋe aboloawo me vɔ la, etsɔ wo na eƒe nusrɔ̃lawo, eye nusrɔ̃lawo hã ma wo na amehawo. 20 Ale wo katã woɖu nu ɖi ƒo, eye woƒo kakɛ siwo susɔ la nu ƒu, eye woyɔ kusi wuieve.+ 21 Ke ame siwo ɖu nua la anɔ ŋutsu akpe atɔ̃, womexlẽ nyɔnuwo kple ɖeviwo ya o.+ 22 Emegbe ena eƒe nusrɔ̃lawo ɖo tɔdziʋua dze eŋgɔ yi go kemɛ dzi, eye eya ŋutɔ do mɔ amehawo.+ 23 Esi wòdo mɔ amehawo vɔ la, eya ɖeka yi to la dzi be yeado gbe ɖa.+ Esi zã do la, eya ɖeka nɔ afi ma. 24 Afi si tɔdziʋua ɖo ɣemaɣi la gbɔ didi ʋĩi* tso gota, eye ƒutsotsoewo nɔ tɔdziʋua nyamam, elabena ya ƒo va le wo kpem. 25 Ke le zã ƒe ŋudzɔɣi enelia* me la, ezɔ to ƒua dzi gbɔna wo gbɔ. 26 Esi nusrɔ̃lawo kpɔe wòle ƒua dzi zɔm la, dzika tso wo ƒo eye wogblɔ be: “Drɔ̃e yea?” Eye vɔvɔ̃ ɖo wo wodo ɣli. 27 Ke Yesu ƒo nu kpli wo enumake be: “Milé dzi ɖe ƒo! Nyee; migavɔ̃ o.”+ 28 Petro ɖo eŋu nɛ be: “Aƒetɔ, nenye wòe la, ekema na mazɔ tsia dzi ava gbɔwò.” 29 Egblɔ be: “Va!” Ale Petro ɖi le tɔdziʋua me, eye wòzɔ tsia dzi ɖo ta Yesu gbɔ. 30 Ke esi wòkpɔ ale si ya la le ƒoƒom sesĩe la, evɔ̃, eye esi wòde asi toyiyi me la, edo ɣli be: “Aƒetɔ, xɔ nam!” 31 Enumake Yesu do asi ɖa lée gblɔ nɛ be: “Wò xɔseʋɛtɔ, nu ka ŋuti nèke ɖi?”+ 32 Esi woge ɖe tɔdziʋua me la, ya sesẽ la tɔ. 33 Eye nusrɔ̃la siwo le tɔdziʋua me la bɔbɔ nɛ gblɔ be: “Mawu Vie nènye vavã!” 34 Eye wotso ƒua va ɖi go ɖe Genezaret-nyigba dzi.+ 35 Esi afi ma tɔwo kpɔe dze sii la, woɖo du ɖe woƒe nuto blibo la katã me, eye wokplɔ dɔnɔwo katã va egbɔ. 36 Eye wova ɖe kuku nɛ vevie be yewoaka asi eƒe awu toga teti ko,+ eye ame siwo katã ka asi eŋu la ƒe lãme sẽ keŋkeŋ.\n^ Egɔmeɖeɖe tẽe, “stadio geɖe.” Stadio ɖeka le meta 185.


Alẽkplɔlawo, Misrɔ̃ Alẽkplɔla Gãtɔwo | Nusɔsrɔ̃\nGbetakpɔxɔ—Tata Si Míesrɔ̃na | November 2013\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kazakh Kikongo Kikuyu Kinyarwanda Kirghiz Kirundi Kisonge Kongo Korea Tokunɔgbe Korean Kwangali Kwanyama Latvian Lingala Lithuanian Luo Malagasy Malay Maltese Maya Mazatec (Huautla) Mexico Tokunɔgbe Mixe Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Quichua (Imbabura) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nAlẽkplɔlawo, Misrɔ̃ Alẽkplɔla Gãtɔwo\n“Kristo . . . kpe fu le mia ta, eye wògblẽ kpɔɖeŋu ɖi na mi, be miadze yeƒe afɔɖoƒewo yome pɛpɛpɛ.” —1 PET. 2:21.\nAleke hamemetsitsi alẽkplɔlawo ate ŋu asrɔ̃ Yehowa?\nAleke hamemetsitsiwo ate ŋu asrɔ̃ Yesu Kristo ƒe kpɔɖeŋu?\nSusu ka tae hamemetsitsiwo srãa alẽawo kpɔna?\n1, 2. (a) Nu kae dona tso eme ne alẽkplɔla léa be na eƒe alẽawo? (b) Nu ka tae ame siwo nɔ anyi le Yesu ƒe ŋkekea me le abe alẽ siwo nu kplɔla mele o ene?\nALẼWO nɔa lãmesẽ me eye wotsina nyuie ne alẽkplɔla la tsɔa ɖe le woƒe dedienɔnɔ me vevie. Agbalẽ aɖe si ƒo nu tso alẽnyinyi ŋu gblɔ be, “alẽkplɔla si kplɔa alẽwo yia gbeɖuƒe ko evɔ, megatsɔa ɖeke le eme na wo o eye megabua wo ŋu o la ƒe alẽ geɖewo ate ŋu adze dɔ ahaɖi ku le ƒe ʋɛ aɖewo megbe.” Gake ne alẽkplɔla léa be na eƒe alẽwo ale si dze la, woanɔ lãmesẽ me eye woatsi vlɔvlɔvlɔ.\n2 Beléname kple ɖetsɔleme si Mawu ƒe alẽwo kplɔlawo nana alẽ siwo le woƒe dzikpɔkpɔ te la dometɔ ɖe sia ɖe kpɔa ŋusẽ ɖe hame bliboa ƒe gbɔgbɔmelãmesẽ dzi. Àɖo ŋku edzi be amehawo ƒe nu wɔ nublanui na Yesu elabena “wowɔ fu wo, eye woka hlẽ abe alẽ siwo nu kplɔla aɖeke mele o la ene.” (Mat. 9:36) Nu kae na alẽawo ɖo nɔnɔme wɔnublanui ma me? Nu si tae nye be, ame siwo dzi agba le be woafia Mawu ƒe Sea wo la ƒe nya me sẽ kpaɖii, wobiaa nu geɖe tso wo si, eye wonye alakpanuwɔlawo. Le esi Israel ƒe kplɔlawo nakpe ɖe alẽawo ŋu ahanyi wo teƒe la, woblaa “agba kpekpewo” tsɔ ɖoa woƒe abɔta.—Mat. 23:4.\n3. Nu kawoe wòle be wòanɔ susu me na hamemetsitsiwo esi wole alẽawo kplɔm?\n3 Eya ta agba gã aɖe le Kristotɔ hamemetsitsi siwo nye alẽkplɔla siwo li egbea dzi. Alẽha si kplɔm wole la nye Yehowa kple Yesu, ame si yɔ eɖokui be “alẽkplɔla nyui la,” tɔ. (Yoh. 10:11) Yesu ŋutɔ ƒe “ʋu xɔasi” lae “wotsɔ ƒle” alẽawo. (1 Kor. 6:20; 1 Pet. 1:18, 19) Elɔ̃ alẽawo ale gbegbe be wòlɔ̃ faa tsɔ eƒe agbe sa vɔe ɖe wo ta. Ele be hamemetsitsiwo naɖo ŋku edzi ɣesiaɣi be alẽkplɔlateviwo yewonye, eye yewole Mawu ƒe Vi lɔlɔ̃a, Yesu Kristo, si nye “alẽawo ƒe kplɔla gãtɔ” te.—Heb. 13:20.\n4 Aleke wòle be Kristotɔ alẽkplɔlawo nawɔ nu ɖe alẽawo ŋu? Wode se na hamea me tɔwo be ‘woaɖo to ame siwo le ŋgɔ xɔm le’ wo dome. Azɔ hã, woxlɔ̃ nu Kristotɔ hamemetsitsiwo be ‘woaganɔ aƒetɔ ɖum ɖe ame siwo nye Mawu ƒe domenyinu la dzi o.’ (Heb. 13:17; mixlẽ 1 Petro 5:2, 3.) Ke aleke hamemetsitsi siwo woɖo la ate ŋu axɔ ŋgɔ le hamea me evɔ womaɖu aƒetɔ ɖe alẽha la dzi o? Ne míagblɔe bubui la, aleke hamemetsitsiwo anyi alẽawo evɔ womawɔ nu wòagbɔ ŋusẽ si Mawu tsɔ na wo abe dzikpɔlawo ene la ŋu o?\n‘AKƆ WO ÐE AKƆNU’\n5. Nu kae kpɔɖeŋu si dze le Yesaya 40:11 la fia mí tso Yehowa ŋu?\n5 Nyagblɔɖila Yesaya gblɔ tso Yehowa ŋu be: “Anyi eƒe alẽhawo abe alẽkplɔvi ene, alé alẽviawo ɖe abɔ dome, eye wòakɔ wo ɖe akɔnu, eye wòakplɔ vinɔwo ɖɔɖɔɖɔ.” (Yes. 40:11) Kpɔɖeŋu sia ɖee fia be Yehowa léa be na hamea me tɔ siwo gbɔdzɔ kple esiwo ate ŋu adze afɔku bɔbɔe. Abe ale si alẽkplɔla nyaa alẽ ɖe sia ɖe ƒe nuhiahiãwo eye wònɔa klalo be yeakpe ɖe eŋu ene la, Yehowa nya ame siwo le hamea me ƒe hiahiãwo eye edoa dzidzɔ nɛ be yeana kpekpeɖeŋu si wohiã la wo. Eye abe ale si ko alẽkplɔla kɔa alẽvi sue si wodzi ɖe eƒe akɔnu ne ehiã ene la, Yehowa, ame si nye “dɔmetɔtrɔwo ƒe Fofo” la, akpe ɖe mía ŋu ne dodokpɔwo dze ŋgɔ mí alo míele ɣeyiɣi sesẽwo me. Afa akɔ na mí ne míele nɔnɔme sesẽwo me tom alo ne míeɖo hiã me.—2 Kor. 1:3, 4.\n6. Aleke alẽkplɔla siwo le hamea me ate ŋu asrɔ̃ Yehowa ƒe kpɔɖeŋu?\n6 Kpɔɖeŋu nyui kae nye esi alẽkplɔla siwo le hamea me ate ŋu asrɔ̃ tso mía Fofo si le dziƒo gbɔ! Abe Yehowa ene la, ele be woanɔ ŋudzɔ ɖe alẽawo ƒe nuhiahiãwo gbɔ kpɔkpɔ ŋu. Ne hamemetsitsi nya kuxi siwo le fu ɖem na nɔviawo kple woƒe hiahiã siwo gbɔ wòle be wòakpɔ kpata la, ate ŋu ade dzi ƒo na wo ahana kpekpeɖeŋu si wohiã la wo. (Lod. 27:23) Eme kɔ ƒãa be, ele be hamemetsitsi nakpɔ vovo ɖe eƒe haxɔsetɔwo ŋu ahanɔ dze ɖom kpli wo. Togbɔ be hamemetsitsi manɔ nu dem nya siwo mekae o me o hã la, ele be wòatsɔ ɖe le nu siwo kpɔm wòle kple nya siwo sem wòle le hamea me la me, eye wòadi ɣeyiɣi akpe ɖe “ame siwo gbɔdzɔ la ŋu” lɔlɔ̃tɔe.—Dɔw. 20:35; 1 Tes. 4:11.\n7. (a) Aleke alẽkplɔla siwo nɔ anyi le Xezekiel kple Yeremiya ƒe ŋkekea me wɔ nu ɖe Mawu ƒe alẽwo ŋu? (b) Esi Yehowa gbe alẽkplɔla maɖianukware mawo la, nufiame kae le eme na mí?\n7 Bu nɔnɔme gbegblẽ siwo alẽkplɔla siwo ŋu Mawu ƒo nu tsi tre ɖo ɖe fia ŋu kpɔ. Le Xezekiel kple Yeremiya ƒe ŋkekea me la, Yehowa gbe ame siwo wòle na be woalé be na eƒe alẽawo gake womenɔ ewɔm o. Esi wo dometɔ aɖeke menɔ alẽawo dzi kpɔm o la, gbemelãwo nɔ wo lém eye woka hlẽ. Le esi alẽkplɔla mawo nanyi alẽawo teƒe la, ɖe wonɔ wo tafam henɔ “woawo ŋutɔ ɖokui” nyim boŋ. (Eze. 34:7-10; Yer. 23:1) Abe ale si Mawu gbe alẽkplɔla mawo ene la, egbe Kristodukɔa ƒe ŋgɔnɔlawo hã. Gake esia te gbe ɖe ale si wòle vevie be Kristotɔ hamemetsitsiwo nanyi Yehowa ƒe alẽawo nyuie le lɔlɔ̃ me la dzi.\n“MEÐO KPƆÐEŊU ÐI NA MI”\n8. Kpɔɖeŋu ɖedzesi kae Yesu ɖo si hamemetsitsiwo ate ŋu asrɔ̃ le aɖaŋuɖoɖo na wo nɔviwo me?\n8 Esi wònye be míede blibo o ta la, Mawu ƒe alẽ aɖewo mesea nu siwo Yehowa di tso wo si la gɔme nyuie kaba o. Ate ŋu adzɔ be woawɔ nyametsotso siwo mewɔ ɖeka kple Ŋɔŋlɔawo me gɔmeɖosewo o, alo ate ŋu adze le woƒe nuwɔnawo me be wometsi le gbɔgbɔ me o. Aleke wòle be hamemetsitsiwo nawɔ nu ɖe ame siawo ŋu? Ele be woasrɔ̃ ale si Yesu gbɔ dzi ɖi na eƒe nusrɔ̃la esime wonɔ dzi tsim ɖe ame si anye gãtɔ le wo dome le Fiaɖuƒea me la ŋu. Le esi Yesu nado dziku ɖe eƒe nusrɔ̃lawo ŋu teƒe la, eyi edzi fia nu wo eye wòɖo aɖaŋu na wo lɔlɔ̃tɔe tso ale si woaɖe ɖokuibɔbɔ afia ŋu. (Luka 9:46-48; 22:24-27) Yesu klɔ woƒe afɔwo tsɔ ɖo ɖokuibɔbɔ ƒe kpɔɖeŋu ŋutɔŋutɔ ɖi na wo. Esia nye nɔnɔme nyui si wòle be Kristotɔ dzikpɔlawo naɖe afia.—Mixlẽ Yohanes 13:12-15; 1 Pet. 2:21.\n9. Nɔnɔme kae nɔ apostoloawo si si wòhiã be Yesu naɖɔ ɖo?\n9 Yesu mebu ɖoƒe si alẽkplɔlawo le la abe ale si Yakobo kple Yohanes bui ene o. Apostolo eveawo di be yewoanɔ ɖoƒe kɔkɔ le Fiaɖuƒea me. Gake Yesu ɖɔ woƒe susu ɖo esi wògblɔ be: “Mienyae be dukɔwo ƒe dziɖulawo ɖua aƒetɔ ɖe wo dzi, eye amegãwo kpɔa ŋusẽ ɖe wo dzi. Menye nenemae wòle le mia dome o; ke boŋ ele be ame sia ame si di be yeanye gãtɔ le mia dome la nanye miaƒe subɔla.” (Mat. 20:25, 26) Ehiã be apostoloawo naɖu didi be ‘yewoaɖu aƒetɔ ɖe’ yewo nɔviwo dzi, alo ‘akpɔ ŋusẽ ɖe wo dzi,’ la dzi.\n10. Aleke Yesu di be hamemetsitsiwo nawɔ nu ɖe alẽha la ŋu, eye esia ƒe kpɔɖeŋu kae Paulo ɖo?\n10 Yesu kpɔ mɔ be Kristotɔ hamemetsitsiwo nawɔ nu ɖe alẽawo ŋu abe ale si eya ŋutɔ wɔ nu ɖe wo ŋui ene. Ele be woalɔ̃ faa asubɔ woƒe haxɔsetɔwo, ke menye be woaɖu aƒetɔ ɖe wo dzi o. Apostolo Paulo bɔbɔa eɖokui, elabena egblɔ na hamemetsitsi siwo nɔ Efeso hamea me la be: “Mienya nyuie be tso ŋkeke gbãtɔ si meɖo afɔ Asia nutoa me la, menɔ mia gbɔ ɣeawokatãɣi, hetsɔ ɖokuibɔbɔ gãtɔ kekeake . . . nɔ dɔ wɔm na Aƒetɔ la abe kluvi ene.” Paulo di be hamemetsitsi mawo natsɔ didi vevie akpe ɖe wo nɔviwo ŋu le ɖokuibɔbɔ me. Egblɔ be: “Le nu sia nu me la, meɖee fia mi be ele be miakpe ɖe ame siwo gbɔdzɔ la ŋu to dɔwɔwɔ alea dzi.” (Dɔw. 20:18, 19, 35) Paulo gblɔ na Korintotɔwo be yemeɖua aƒetɔ ɖe woƒe xɔse dzi o. Ke boŋ be yenye woƒe hadɔwɔla bɔbɔɖokui hena woƒe dzidzɔkpɔkpɔ. (2 Kor. 1:24) Paulo ɖo ɖokuibɔbɔ kple kutrikuku ƒe kpɔɖeŋu ɖi na hamemetsitsi siwo li egbea.\n‘LÉ ÐE NYATEƑENYA LA ŊU GOŊGOŊ’\n11, 12. Kpekpeɖeŋu kae hamemetsitsi ate ŋu ana haxɔsetɔwo le woƒe nyametsotsowo wɔwɔ me?\n11 Ele na hamemetsitsi be ‘wòalé ɖe nyateƒenya la ŋu goŋgoŋ le eƒe nufiafia me.’ (Tito 1:9) Gake ewɔa esia le “tufafa ƒe gbɔgbɔ me.” (Gal. 6:1) Le esi wòanɔ agbagba dzem be yeazi nɔviawo dzi be woawɔ nu le mɔ aɖe koŋ si wòdi nu teƒe la, alẽkplɔla nyui dzea agbagba be yeakpe ɖe wo ŋu be lɔlɔ̃ si le wo si na Yehowa kple eƒe Nya la naʋã wo woawɔ woawo ŋutɔwo ƒe nyametsotso. Hamemetsitsi ate ŋu ahe susu ayi Ŋɔŋlɔawo me gɔmeɖose siwo ŋu wòle be nɔvi aɖe nabu le nyametsotso vevi aɖe wɔwɔ me la dzi. Ate ŋu adzro míaƒe agbalẽwo me nyati aɖe si ku ɖe nyaa ŋu me kplii. Agate ŋu abia tso nɔvia si be wòade ŋugble le ale si tiatia vovovo siwo wòate ŋu awɔ la akpɔ ŋusẽ ɖe eya kple Yehowa dome ƒomedodoa dzi hã ŋu. Azɔ hamemetsitsia ate ŋu aɖo ŋku ale si wòle vevie be wòado gbe ɖa abia Mawu ƒe mɔfiame hafi awɔ nyametsotsoa dzi nɛ. (Lod. 3:5, 6) Le numedzodzro sia megbe la, hamemetsitsia ana nɔvia nawɔ eya ŋutɔ ƒe nyametsotso.—Rom. 14:1-4.\n12 Mawu ƒe Nya la dzi koe Kristotɔ hamemetsitsiwo anɔ te ɖo afia mɔ nɔviawo. Eya ta ele vevie be woazã Biblia la aɖaŋutɔe ahatu woƒe aɖaŋuɖoɖowo katã ɖe edzi ɣesiaɣi. Esia wɔwɔ ana hamemetsitsiwo naƒo asa na ŋusẽzazã madzemadzee. Alẽkplɔlateviwo ko wonye, eye Yehowa kple Yesu ye hamea me tɔ ɖe sia ɖe abu nyametsotso siwo wòawɔ la ŋuti kɔnta na.—Gal. 6:5, 7, 8.\n“KPƆÐEŊU NA ALẼHA LA”\nHamemetsitsiwo kpena ɖe woƒe ƒomewo ŋu be woadzra ɖo ɖe gbeadzisubɔsubɔdɔa ŋu (Kpɔ memama 13)\n13, 14. Go kawo mee hamemetsitsiwo ate ŋu anye kpɔɖeŋu na alẽha la le?\n13 Esi apostolo Petro gblɔ na hamemetsitsiwo be ‘woagaɖu aƒetɔ ɖe ame siwo le woƒe dzikpɔkpɔ te dzi o’ megbe la, eɖo aɖaŋu na wo be ‘woanye kpɔɖeŋu na alẽha la.’ (1 Pet. 5:3) Aleke hamemetsitsi ate ŋu anye kpɔɖeŋu na alẽha lae? De ŋugble le nudidi siwo gbɔ wòle be ŋutsu si le “dzikpɔladɔ minyam” naɖo la dometɔ eve ŋu kpɔ. Ele be wòanye “ame ɖɔŋuɖo” kple “ame si kpɔa ye ŋutɔ ƒe aƒe dzi nyuie.” Ne srɔ̃ kple viwo le hamemetsitsi si la, ele be wòaɖo kpɔɖeŋu nyui le eƒe ƒomea dzi kpɔkpɔ me, elabena “ne ame aɖe menya ale si wòakpɔ ye ŋutɔ ƒe aƒe dzi o ɖe, aleke wòawɔ akpɔ Mawu ƒe hame la dzi?” (1 Tim. 3:1, 2, 4, 5) Ele be ame si adze anye dzikpɔla la nanye ame ɖɔŋuɖo. Esia fia be ele be wòase Biblia me gɔmeɖosewo gɔme nyuie eye wòanya ale si wòawɔ wo dzi le eƒe agbenɔnɔ me. Enyea ame fatu kple nugɔmesela eye wòbua nuwo ŋu nyuie hafi wɔa nyametsotso. Ne hamea me tɔwo dea dzesi nɔnɔme siawo le hamemetsitsiwo ŋu la, enana wogakana ɖe wo dzi geɖe wu.\n14 Go bubu si me hamemetsitsiwo nyea kpɔɖeŋu na wo nɔvi Kristotɔwo le ye nye woƒe ŋgɔxɔxɔ le gbeadzisubɔsubɔdɔa me abe ale si Yesu wɔe ene. Esi Yesu nɔ anyigba dzi la, etsɔ Fiaɖuƒeŋutinya nyuia gbɔgblɔ ɖo nɔƒe vevi aɖe le eƒe agbe me. Efia ale si eƒe nusrɔ̃lawo awɔ dɔ siae la wo. (Marko 1:38; Luka 8:1) Egbea, edea dzi ƒo na nɔviwo ŋutɔ ne hamemetsitsiwo zɔ kpli wo le gbeadzi. Wokpɔa ale si hamemetsitsiwo tsɔ dzo ɖe agbeɖeɖedɔ sia wɔwɔ ŋu, eye wosrɔ̃a nufiafiaɖaŋu nyui geɖe tso wo gbɔ. Togbɔ be vovo menɔa hamemetsitsiwo ŋu kura o hã la, ale si wodoa vevie nu le nya nyui gbɔgblɔdɔa me dea dzi ƒo na hamea me tɔwo katã be woaɖe dzonɔameme ma ke afia. Hamemetsitsiwo agate ŋu anye kpɔɖeŋu nyui na wo nɔviwo ne wodzrana ɖo nyuie ɖe hamea ƒe kpekpewo ŋu, woɖoa nya ŋu, eye wokpɔa gome le dɔ bubuwo abe Fiaɖuƒe Akpata me dzadzraɖo ene me.—Ef. 5:15, 16; mixlẽ Hebritɔwo 13:7.\nHamemetsitsiwo ɖoa kpɔɖeŋu nyui le gbeƒãɖeɖedɔa me (Kpɔ memama 14)\n“MIKPE ÐE GBƆDZƆGBƆDZƆTƆWO ŊU”\n15. Susu siwo tae hamemetsitsiwo srãa alẽawo kpɔna la dometɔ aɖewoe nye kawo?\n15 Alẽkplɔla nyui tsona kpla naa kpekpeɖeŋu alẽ siwo nu vevi wɔ alo dze dɔ. Nenema kee wòle be hamemetsitsiwo natso kaba ana kpekpeɖeŋu hamea me tɔ ɖe sia ɖe si le fu kpem, alo si hiã aɖaŋuɖoɖo alo dzideƒoname. Hamea me tɔ tsitsiwo kple ame siwo dze dɔ ate ŋu ahiã ŋutilãmekpekpeɖeŋu, gake nu si wohiã vevie wue nye gbɔgbɔmekpekpeɖeŋu kple dzideƒoname. (1 Tes. 5:14) Anɔ eme be sɔhɛ siwo le hamea me doa go kuxiwo abe “sɔhɛmenɔɣi ƒe nudzodzrowo” ene. (2 Tim. 2:22) Hamemetsitsiwo kpena ɖe hamea me tɔwo katã ŋu to alẽkpɔkplɔ ƒe sasrãkpɔwo wɔwɔ edziedzi me. Wotoa sasrãkpɔ siawo dzi dzea agbagba be yewoase kuxi siwo me tom nɔviawo le la gɔme eye wozãa Ŋɔŋlɔawo tsɔ dea dzi ƒo na wo. Ne hamemetsitsiwo tsona kpla ɖe kpekpeɖeŋunana wo nɔviwo ŋu la, woate ŋu akpɔ kuxi geɖe gbɔ hafi woayi gã do ge ɖe edzi.\n16. Ne hamea me tɔ aɖe do go kuxi sesẽ la, kpekpeɖeŋu kae hamemetsitsiwo ate ŋu anae?\n16 Ke ne hamea me tɔ aɖe do go kuxi sesẽ si ate ŋu agblẽ eya kple Yehowa dome ƒomedodoa me ɖe? Biblia ŋlɔla Yakobo bia be: “Ðe mia dometɔ aɖe le dɔ léma? Neyɔ hamemetsitsiwo woava egbɔ, eye woado gbe ɖa ɖe eta ahasi ami nɛ le Yehowa ƒe ŋkɔ me. Eye xɔse ƒe gbedodoɖa ana dɔnɔ la ƒe lãme nasẽ, eye Yehowa afɔe ɖe te. Eye ne ewɔ nu vɔ̃ aɖewo la, woatsɔe akee.” (Yak. 5:14, 15) Ne ame si dze dɔ le gbɔgbɔ me ‘meyɔ hamemetsitsiwo’ o hã la, ele be woatso kaba akpe ɖe eŋu ne wonya se nu tso eƒe nɔnɔmea ŋu teti ko. Ne hamemetsitsiwo do gbe ɖa kple wo nɔviwo, wodo gbe ɖa ɖe wo ta, eye wokpe ɖe wo ŋu le hiãɣi la, woɖenɛ fiana be yewonye gbɔgbɔ me gbɔɖemeƒe kple dzideƒotsoƒe na nɔvi siwo le woƒe dzikpɔkpɔ te.—Mixlẽ Yesaya 32:1, 2.\n17. Nu kae ado tso eme ne hamemetsitsiwo srɔ̃a “alẽawo ƒe kplɔla gãtɔ”?\n17 Kristotɔ alẽkplɔlawo dzea agbagba ɖe sia ɖe be yewoasrɔ̃ “alẽawo ƒe kplɔla gãtɔ,” Yesu Kristo. Gbɔgbɔmekpekpeɖeŋu si ŋutsu siawo nana la ɖea vi na alẽha bliboa eye emetɔwo yia edzi tsina nyuie le nyateƒea me hesubɔa Mawu nuteƒewɔwɔtɔe. Esiawo katã ʋãa mí be míada akpe na Yehowa, Alẽkplɔla si ɖeke mesɔ kplii o, eye míakafui ɖaa.\nƉoe Ɖe Amewo Ɖoe Ɖe Amewo Alẽkplɔlawo, Misrɔ̃ Alẽkplɔla Gãtɔwo\n“Minɔ Ŋudzɔ Hena Gbedodoɖa”\nAle Si Míakpe Asi Ðe Mía Nɔviwo Ƒe Nuhiahiãwo Gbɔ Kpɔkpɔ Ŋu\nNu Kae Ana Míayi Edzi ‘Anɔ Mawu Sinu Kpɔm’?\nAGBEMEŊUTINYA Mawu Subɔsubɔ Ye Nye Eƒe Atike!\nLãkplɔvi Adre Kple Amegã Enyi—Nu Kae Wòfia Egbea?\nÐo To Alẽkplɔla Siwo Yehowa Ðo\nNU NYUI SIWO LE MÍAƑE NUDZRAÐOƑE “Menɔ Abe Klo Si Meyia Nugbe Gblẽa Eƒe Go Ði O Ene”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2013\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 2013\nGBETAKPƆXƆ—TATA SI MÍESRƆ̃NA November 2013


Ezekiel 21 | Biblia Le Internet Dzi | Xexe Yeye Gɔmeɖeɖe\nMawu ɖe eƒe ʋɔnudɔdrɔ̃ ƒe yi le aku me (1-17)\nBabilon-fia adze Yerusalem dzi (18-24)\nIsrael ƒe amegã vɔ̃ɖi la ɖeɖe ɖa (25-27)\n“Ðe fiakuku ɖi” (26)\n“Va se ɖe esime ame si tɔ wònye le se nu la nava” (27)\nWoɖe yi ɖe Amonitɔwo ŋu (28-32)\n21 Yehowa ƒe gbe gava nam be: 2 “Amegbetɔvi, trɔ mo ɖe Yerusalem lɔƒo, eye nàgblɔ nya ɖe kɔkɔeƒewo ŋu, eye nàgblɔ nya ɖi ɖe Israel-nyigba ŋu. 3 Gblɔ na Israel-nyigba be, ‘Ale Yehowa gblɔe nye esi: “Kpɔ ɖa, metso ɖe ŋuwò, maɖe nye yi le aku me+ atsrɔ̃ ame dzɔdzɔe kple ame vɔ̃ɖi siaa ɖa le mewò. 4 Elabena mele ame dzɔdzɔe kple ame vɔ̃ɖi siaa tsrɔ̃ ge ɖa, nye yi ado le aku me ɖe ŋutilãwo* katã ŋu tso anyiehe va se ɖe dziehe. 5 Amewo katã adze sii be nye Yehowa ye ɖe nye yi le aku me. Magagbugbɔ ayi aku me o.”’+ 6 “Ke wò amegbetɔvi, nɔ ŋeŋem nànɔ dzodzom nyanyanya,* ɛ̃, nɔ ŋeŋem abe ame si le veve sem helĩhelĩ ene le wo ŋkume.+ 7 Eye ne wobia wò be: ‘Nu ka tae nèle ŋeŋem ɖo?’ hã la, nàɖo eŋu na wo be, ‘Nya aɖe tae.’ Elabena ele eme va ge, vɔvɔ̃ ana dziwo katã nalólo gbanaa, eye asiwo katã ado agblɔ, nu ate gbɔgbɔwo katã ŋu, eye tsi atsyɔ le klowo katã nu.*+ ‘Kpɔ ɖa! Egbɔna, eye wòle eme va ge,’ Aƒetɔ Dziɖulagã Yehowa ye gblɔe.” 8 Eye Yehowa ƒe gbe gava nam be: 9 “Amegbetɔvi, gblɔ nya ɖi, eye nàgblɔ be, ‘Ale Yehowa gblɔe nye esi: “Gblɔ be: ‘Yi!+ Wonyre yi, eye wozrɔ̃ eŋu. 10 Wonyree be wòawu ame geɖe; wozrɔ̃ eŋu be wòada dzo abe dzikedzo ene.’”’” “Ðe míakpɔ dzidzɔ oa?” “‘Ðe wòado* vlo vinye ƒe fiatikplɔ la,+ abe ale si wòwɔ ati ɖe sia ɖe enea? 11 “‘Wotsɔe na be woazrɔ̃ eŋu, ne woalée ɖe asi. Wonyre yi sia hezrɔ̃ eŋu be woatsɔ ade asi na ametsrɔ̃la.+ 12 “‘Amegbetɔvi, do ɣli, eye nàƒu asi nu,+ elabena yi la va ɖe nye dukɔ ŋu; Israel ƒe amegãwo katã ŋue wòva ɖo.+ Yi la awu wo kple nye dukɔ la siaa. Eya ta ƒo aklito nàxa nu. 13 Elabena wodoe kpɔ,+ ke nu kae adzɔ ne yi la do vlo fiatikplɔ la hã? Maganɔ* anyi o,’+ Aƒetɔ Dziɖulagã Yehowa ye gblɔe. 14 “Amegbetɔvi, gblɔ nya ɖi, si akpe, eye nàgblɔ zi etɔ̃ be, ‘Yi!’ Amewuyie, yi si awu ame geɖewoe wònye ɖe to ɖe wo.+ 15 Vɔvɔ̃ ana woƒe dziwo nalólo gbanaa,+ eye ame geɖewo aku aɖo baba ɖe woƒe agbowo nu; matsɔ yi awu ame geɖe. Vavãe, ele dzo dam abe dzikedzo ene, eye wozrɔ̃ yi la ŋu na amewuwu! 16 Lã nu le ɖusime! Nyè yi miame! Yi afi sia afi si wò nu trɔ ɖo! 17 Nye hã masi akpe, eye mawɔ nu si ana nye dɔmedzoe nu nafa.+ Nye Yehowa ye gblɔe.” 18 Eye Yehowa ƒe gbe gava nam be: 19 “Amegbetɔvi, de dzesi mɔ eve siwo dzi Babilon-fia ƒe yi la ato ava. Mɔ eve siawo nadze egɔme tso anyigba ɖeka dzi, eye nàtu mɔfiati* ɖe afi si mɔa dze le ɖo ta du eveawo me. 20 De dzesi mɔ ɖeka na yi la be wòato ayi ɖe Amonitɔwo ƒe du Raba+ ŋu, eye bubu nayi ɖe Yerusalem+ si ŋu woɖo gli sesẽwo ɖo le Yuda la ŋu. 21 Elabena Babilon-fia va tɔ ɖe mɔ dzevee la nu, le mɔ eveawo dzeƒe, be yeaka afa. Eʋuʋu aŋutrɔawo. Ebia gbe eƒe legbawo;* eɖe ŋku ɖe aklã ŋu. 22 Afa si le nuɖusi me nɛ la trɔ ɖe Yerusalem ŋu, ne woatu gligbãnuwo, woaɖe gbe woawu amewo, woado aʋaɣli, woatu gligbãnu ɖe agbowo ŋu, woaƒu kpo ahaɖo dudzidzelawo ƒe gli ɖe eŋu.+ 23 Gake afa la adze aʋatsonyae le ame siwo* ka atam na wo la ŋkume.+ Ke eɖo ŋku woƒe vodada dzi, eye aɖe aboyo wo.+ 24 “Eya ta ale Aƒetɔ Dziɖulagã Yehowa gblɔe nye esi: ‘Miena miaƒe dzidadawo kple nu vɔ̃wo dze ƒãa le miaƒe nuwɔnawo katã me ale be woɖo ŋku miaƒe vodada dzi. Azɔ esi woɖo ŋku mia dzi la, woalé mi sesẽe.’* 25 “Gake wò ŋkeke de azɔ, Oo Israel ƒe amegã vɔ̃ɖi,+ si ŋu wode kubii, wò toheɣi mamlɛa ɖo. 26 Ale Aƒetɔ Dziɖulagã Yehowa gblɔe nye esi: ‘Ðe tablanu ɖa, eye ɖe fiakuku ɖi.+ Maganɔ alea o.+ Do ame tsɛ ɖe dzi,+ eye nàbɔbɔ amegã ɖe anyi.+ 27 Gbegblẽ, gbegblẽ, gbegblẽe mana wòazu. Eye manye ame aɖeke tɔ o va se ɖe esime ame si tɔ wònye le se nu la nava,+ eye matsɔe anɛ.’+ 28 “Amegbetɔvi, gblɔ nya ɖi be, ‘Ale Aƒetɔ Dziɖulagã Yehowa gblɔ ɖe Amonitɔwo kple woƒe vlodoame la ŋue nye esi.’ Gblɔ bena: ‘Yi! Woɖe yi le aku me hena amewuwu, wozrɔ̃ eŋu be wòada dzo abe dzikedzo ene hena nugbegblẽ. 29 Togbɔ be wokpɔ aʋatsoŋutegawo eye woka alakpafa na wò hã la, woatsɔ wò ali kɔ ɖe ame siwo wowu,* ame vɔ̃ɖi siwo ƒe ŋkeke de, eye woƒe toheɣi mamlɛa ɖo la dzi. 30 Gbugbɔ yi la de aku me. Madrɔ̃ ʋɔnu wò le teƒe si wowɔ wò le, le anyigba si dzi nèdzɔ ɖo. 31 Matrɔ nye dziku aƒo ɖe dziwò. Maƒlɔ nye dɔmedzoe ƒe dzo ɖe ŋuwò, eye matsɔ wò ade asi na ŋutasẽlawo, ame siwo bi ɖe nu gbegblẽ ƒe aɖaŋu me.+ 32 Àzu nake na dzo,+ eye woakɔ wò ʋu ɖi le anyigba la dzi, womagaɖo ŋku dziwò akpɔ o, elabena nye Yehowa ye gblɔe.’”\n^ Egɔmeɖeɖe tẽe, “nàna wò ali nanɔ ƒoƒom.”\n^ Yehowa ƒe yie wowɔnɛ.\n^ Alo, “Fiatikplɔ la maganɔ.”\n^ Egɔmeɖeɖe tẽe, “mɔfiasi.”\n^ Egɔmeɖeɖe tẽe, “terafim.”\n^ Efia, Yerusalemtɔwo.\n^ Egɔmeɖeɖe tẽe, “asi atu mi.”\n^ Egɔmeɖeɖe tẽe, “ɖe ametsiaʋawo ƒe kɔ̀wo dzi.”